To Shoot an Elephant dokumentalaren 2.0 zabalkunde irekia – Sarean\nBy Jabi Zabala | 2010/01/11\nAlberto Arce kazetariak To Shoot an Elephant dokumentala argitaratu du Gazako iazko bonbardaketak barrutik kontatuz. Dokumentala Creative Commons lizentziarekin argitaratu dute, Eguzki Bideoak ari da DVDa zabaltzen baina Bittorrent sarean doan ere jarri dute filma, edonork eskuratzeko. Datorren astelehenean, urtarrilaren 18an, Global Screening eguna deitu dute egileek, nork bere herrian edo auzoan proiekzioa antolatu eta egun berean ahalik eta ikustaldi gehien lortzeko xedez. Era honetan mundu osoan batera zabaldutako lehenengo bideo ekoizpena izango da To Shoot an Elephant.\nOrain urtebete Gazako aterabide guztiak itxi eta eraso bortitza egin zuen Israelek bertan. Milioi bat lagun baino gehiago biltzen dituen kontzentrazio eremu gainpopulatua bilakatutako lurralde horretan zeuden atzerritarrei kanporatzeko aholkua eman zien Israelek Berun urtua operazioa abiatu aurretik. Egitear zeuden sarraskiaren nazioarteko lekukorik ez zuen nahi Gazan. Kazetari atzerritar bi geratu ziren soilik, israeldarren aginduari kasu egin gabe: Alberto Arce eta Al Jazeerako kazetari bat. Hilabetean 1.400 lagunen bizitzak eraman zituen erasoak, zibilak gehienak. Arce Gazako ospitalean egon zen eta erasoen helburu bilakatutako anbulantzia gidariekin ibili zen grabatzen. Izua eta biztanleen ezinegona islatzen dira irudiotan.\nGoiburua George Orwellen kontakizun batean oinarrituta dago, autoritate kolonialaren indarra erakutsi beharraren inguruko parabola dena. Funtsean, Erased, wiped off the map dokumentalaren irudi berak dira, Arce ekoiztetxe batentzat egiten ari zena. Nonbait, ideiaz aldatu eta mezuaren zabalkundea hobesteko modu irekia bultzatzea otu zitzaion, ohiko bide itxia baztertuz. Normalki honelako dokumentalak publikoarengana heltzeko aukera murritzak dituzte, egileak atarramendua atera nahi izaten diolako: lehenengo jaialdiz jaialdi aurkeztu (horietako gehienek argitaratu gabea izatea eskatzen dute), gero DVD formatoan saldu eta, konturatu orduko ihartu da lorea, amaitu da berritasuna eta lagun gutxik ikuskatu dute edukia akabuan.\nArcek eta bere lantaldeak, berriz, zabalkundeari lehentasuna emanez, sarean eta elkarlanean oinarritutako banaketa esperientzia interesgarria jarri du abian, edukiei Creative Commons lizentzia ezarrita: Global Screening Day – Global Screaming for Gaza ekimena antolatu dute, mundu mailan tokian tokiko proiekzioak antolatzeko deialdi irekia, nork bere herrian edo auzoan hitzordua jarriz. Webgunean eman dezakegu gure hitzorduaren berri eta, ondorengo eztabaidan partekatutako ideiak ere webgunean plazaratzeko eskatzen digu lantaldeak.\nIragarri bezala, filma Interneten doan ezarri dute, edonork eskuratzeko moduan. Bittorrent programekin jaitsi daiteke filma osorik Divx formatoan eta hainbat hizkuntzatako azpidatziak ipintzeko aukerarekin. DVDaren ISO irudia ere jaitsi daiteke, horrekin berregin ahal izango dugu bideo DVD konbentzionala. Inoiz torrent bat jaitsi ez duenak, uTorrent bezeroa erabiltzea da Windowsen (Mac-erako ere badago). Hala ere, DVDa erosteko modua dago eta egongo da tokian tokiko proiekzio horietan, 12 euroan, Eguzki Bideoak ari baita DVDa banatzen. Esperientzia berri honek harrera handia izan du eta Creative Commons sarearen aipamen berezia jaso du To Shoot an Elephant-ek.\nDeialdia, beraz, datorren astelehenerako da mundu osoan. Gurean hainbat lekutan antolatzen ari dira proiekzioak. Esaterako, irratia.com-ek antolatuta, Bilboko Kafe Antzokian izango dugu 19:30ean, irratsaioa amaitu eta berehala beraz. Aurretik mintzagai izango dugu gaia zuzenean irratsaioan, Eguzki Bideoak taldeko lagunekin solasean.\n← Urdaibai kakaztu barik alternatiba bila Guggenheim museorako Levando anclas… entzuten →


Split , italieraz Spalato) Kroaziako hiria da, Dalmaziako hiriburua. Hiriak berak 178.192 biztanle baditu ere (2011) hiriaren barrutian 349.314 bizi dira eta beraz Kroaziako bigarren hiri handiena da.\nSplit , italieraz Spalato) Kroaziako hiria da, Dalmaziako hiriburua. Hiriak berak 178.192 biztanle baditu ere (2011) hiriaren barrutian 349.314 bizi dira eta beraz Kroaziako bigarren hiri handiena da. (eu)\nFlag of the City of Split.svg\n- Errege hiria\n- Gotzain hiria\nSplit riva photo.jpg\nGrad Split (eu)\nSplit Hiria (eu)


Isilpean eta normaltasunez gertatu ohi da hizkuntzakeria izenez ezagutzen dugun diskriminazioa. Itzalpekoa da, baita masiboa ere, maluruski. Estigmatizazioa, mespretxua eta gutxiespena dira bereizkeria honen emaitzarik ohikoenak. Frantzian diskriminazio mota hori zigortzeko legea lantzen ari direla, Philippe Blanchetek eta Ainize Madariagak gaia hobeto ezagutzen lagundu digute. Inhar Iraizotz.\nJakina denez, gizabanako batek dituen mintzairak bere identitate indibidual eta kolektiboaren osagai dira. Horrenbestez, bereizkeria linguistikoak hizkera ez ezik, hiztun komunitate oso baten bizitzeko era ere kolpatzen du. Frantzian, frantsesaren aldaera erregional edo sozialean mintzatzen diren hiztunak gehiengoa dira, baina, hala eta guztiz ere, maila soziopolitikoan gutxietsiak dira. Oro har, zaila izaten da gutxiespen horrek egunerokoan eragiten dituenei neurria hartzea, batez ere pairatzen duten pertsonek eurek ere normalizatua dutenean.\nHizkuntzalaritzaren adar batek hizkuntzaren eta gizartearen arteko harreman lauso horien ikerketa zientifikoa du xede, soziolinguistikak, hain zuzen. Frantzian arlo hau aski gutxietsia izan bada ere, hainbat ikertzailek diskriminazio linguistikoaren gaia mahai gainean ezartzea lortu dute. Ezaguna da nola jokatzen duen estatu horrek frantsesa ez bestelako hizkuntzekin, haien ofizialtasuna (eta biziraupena) gogorki ukatuz. Alta, frantsesaren barneko doinuen kontrako joera orokorra ezezagunagoa da. Azken ikerketen arabera, Frantziako biztanleen % 16k (10 milioi lagun) bereizkeria pairatu dute noizbait, Parisko estandarrekin bat egiten ez duen doinua izateagatik. Afera hori egundoko arazo bilakatu da pertsona anitzentzat lanpostuak, tituluak, prestakuntza, alokairuak… lortzeko unean, eta esperientzia traumatikoen jatorri izan daiteke.\nPhilippe Blanchet (Marseilla, Okzitania, 1961) Bretainiako Rennes 2 Unibertsitateko ikertzaileak sortu zuen “glotofobia” neologismoa, eta hizkuntza bereizkeria xenofobiaren edota homofobiaren maila berean kokatu zuen. Haren ustez, “eskualdeetako hizkuntzen eta doinuen aurkako borroka ideologia nazionalista glotofoboak gidaturiko borroka da”.\nBlanchetek dioenez, Frantziako politika linguistiko zentralizatzaileak bi etapa ukan ditu: aurrena eskualdeetako hizkuntzen kontrakoa eta ondoren frantsesaren barneko aldaeren aurkakoa. Lehena 1789ko Frantziako Iraultza eta gero hasi zen: “Estatu frantsesak erresuma zaharraren barruan ziren herriak homogeneizatzeari ekin zion, nazio bakarra sortzeko. Baina XIX. mendearen hastapenean herritarren % 12 baino ez ziren mintzatzen frantsesez; hala ere, Parisko goi burgesiaren hizkuntza zenez, hura hautatu zuten identitate nazional berriaren ardatz”. Erabaki linguistiko horrek gainerako hizkuntzen (euskara, bretoiera, okzitaniera, korsikera, normandiera…) deuseztapena bultzatu zuen, hiztunak estigmatizatu eta baztertzeaz batera, eta, azkenik, haien hizkeren erabilera debekatu zuen. Zentzu horretan, eskolak ukan zuen funtzio erabakigarria nabarmentzen du soziolinguistikan adituak: “Eskolak zigor gogorren bidez bultzatu zuen belaunaldi berriengan frantsesaren erabilera eta ideologia nazionalistaren beraren barneratzea. Sistema autoritario horrek, emeki-emeki, emaitzak eman zituen: 1930 (hirian) eta 1950 (landa-eremuan) inguruan, haur gehienak frantses elebakarrak ziren”. Hizkuntza Parisko eskualdetik lurralde osora hedatu zen, eta, horrela, lekuan lekuko berezitasunak, doinuak, hitzak eta aldaerak sortu ziren. Orduan hasi zen homogeneizazio linguistikoaren bigarren txanpa, zeinaren bidez frantsesaren aldaerak zigortu eta gutxietsi egin ziren. Blancheten ustez, “diskriminazio honen jarraitutasunak gutxiengo menderatzaileari bere prestigioa, boterea eta nagusitasuna iraunaraztea bermatzen dio”.\nMintzaira ukatuaren trauma\nGutxi batzuek gehiengoa menderatu nahi izateak, ordea, pertsona anitzen kaltea dakar. Herri edo komunitate bat bere erroak moztera behartzea prozesu traumatikoa da, eta hainbat belaunaldirengan oinazea sortzen du. Horren erakusleiho izan nahiko luke Ainize Madariaga (Senpere, 1983) kazetariak eginiko Komunitatea hats-bahiturik (2018) lanak, non egun batetik bestera eskolan eta familian euskaraz egitea debekatu zioten zuberotar baten kasua kontatzen duen: “Bost urte zituela, etxeko hizkuntza errotik debekatu zioten, eta, frantsesik ez zekienez, bi urtez mutu egon zen. Bizipen lazgarri horrek trauma sakona sortu zion, eta urte askoan arazo komunikatibo eta psikosozial sakonak ukan ditu”. Madariagaren esanetan, “hizkuntza gure erraietan dago, eta, hura hunkituz, pertsona bera ere hunkitzen duzu. Horregatik, norberaren hizkuntzan ezin bizi izateak lotsa, autoestimu eskasa, beldurra… eragiten du, eta pertsonaren identitatea ezdeusten”.\nKasu isolatua izatetik urrun, hizkuntza gutxituen komunitateetan ohikoak diren elementuak detektatu ditu Madariagak; izan ere, “hiztunaren komunitateak ezin badu hatsik egin, hiztunak ere ez”. Horren aitzinean, lanketa indibidualaren garrantzia nabarmentzen du, eta, besteak beste, erresilientzia, sorkuntza eta portaera proaktiboa gomendatzen ditu ”sendagarri ez, baina bai aringarri, behintzat”.


Gari Garaialde: "Konexioa toki guztietara irits dadin saiatuko gara" - Gipuzkoako Hitza\nGari Garaialde: “Konexioa toki guztietara irits dadin saiatuko gara”\n2018, irailak 28 Albisteak, Ekonomia, gipuzkoa, Gizartea 2032\nSei lagunen artean jarri zuten martxan, iaz, Izarkom Euskal Herriko telekomunikazio operadore kooperatiboa. Gari Garaialde (Hondarribia, 1972) da horietako bat. Pozik dago orain arteko bidearekin. Proiektuagatik jende askok zoriondu dituela dio. Oraingoz, sakelako telefono linea eskaintzen dute, baina laster hasi nahi dute sarerako konexioa eskaintzen. Bizpahiru aste barru, bulegoa irekiko dute Irunen.\nMotzean, zer da Izarkom?\nJendeak behar dituen telekomunikazio zerbitzuak beste modu batera eskaini nahi dituen proiektua. Enpresa bat gara, baina nahiago dugu proiektu gisa definitu. Azken finean, irabazi asmorik gabeko enpresa gara. Helburua da proiektuak irauteko behar duen diru sarrera lortzea, eta lortzen dugun edozein irabazi, baldin badago, joango da edo proiektua bera bultzatzera, edo ekonomia sozial eraldatzailean dauden beste proiektu batzuk laguntzera.\nNoiz eta nola sortu zen proiektua martxan jartzeko asmoa?\nAsier Garaialdek [Gariren anaiak] urteak zeramatzan Internet beste modu batera zabaltzeko modua bilatzen, eta Guifinet proiektua Euskal Herrira nola ekarri pentsatzen —Kataluniako herri txiki bateko nekazariei sarerako konexioa emateko xedez sortutako proiektua—. Bestalde, Bostok Photo dela tarteko, nik dezente sakondua nuen ekonomia sozial eta eraldatzailearen gaian. Horrez gain, Goiener sortu zen, eta bide bat erakutsi zigun horrek. Hiru ideia horiek nahastuta, duela hiru bat urte hasi ginen Izarkom sortzeko ideiari bueltaka, eta iazko udan erregistratu genuen enpresa gisa. Abenduan egin genuen aurkezpen publikoa.\nInternet iristen ez den tokietara iristea da zuen helburu nagusia: baserriak, herri txikiak…\nNazio Batuen Erakundeak eskubide unibertsal gisa onartuta dauka Interneterako sarbidea, beste eskubide batzuetara heltzeko bidea delako Internet (hezkuntza, osasuna…). Hortik dator gure filosofia. Euskal Herrian haustura digitala ez dator ezintasun ekonomiko batetik; gure geografiaren eta orografiaren ondorioa da. Jende asko gelditu da kanpoan, operadoreek errentagarritasun irizpideekin zabaldu dutelako sarea. Eta gure premisa nagusia da hutsune hori betetzea; konexioa toki guztietara iristen dela bermatzen saiatu nahi dugu, eta saiatuko gara irits dadin.\nDena den, ez duzue Internet soilik eskaintzen.\nEz. Hori bada ere gure helburua; jendea ohituta dago dena pakete bakarrean jasotzera, eta guk ere paketea eskainiko dugu: telefono finkoa, sakelako telefonoa eta Interneterako sarbidea. Otsailean hasi ginen sakelako telefono lineak banatzen, eta oraintxe ia 300 banatuak ditugu.\nEta noiz hasiko zarete Internetekin? Zailtasun handiagoa du horrek?\nBai, zailtasunak ditugu. Batetik, jendeak uler dezan zein den gure lan egiteko modua; eta, bestetik, argi dago, hori bideragarri egiteko ere zailtasunak daudela. Lanean ari gara, lehenbailehen hasteko.\nZein da zuen lan egiteko modu hori?\nOndorengoa da orain arte ezagutzen duguna: operadore bakoitzak bere azpiegitura muntatu eta ordaintzen du, diru publikoaren laguntza handiarekin askotan, eta toki horietan ematen du zerbitzua. Baina errentagarritasuna duten tokietan soilik jartzen dira azpiegitura horiek. Eta gure planteamendua da azpiegitura partekatu bat eraikitzea, beste eragile batzuekin elkarlanean; batez ere, udalak ditugu buruan, haiek izaten baitute interes handien euren herritarrek zerbitzua izan dezaten. Ibili gara udalekin hartu-emanetan, eta interes handia agertu dute batzuek. Helburua da, udalekin eta beste eragile batzuekin batera, azpiegitura hori eraikitzea, eta azpiegitura erabilera librekoa eta irekia izatea.\nKooperatiba gisa sortu duzue Izarkom, eta kooperatibako kide egin behar da zuen zerbitzuak erabiltzeko. Nola?\nBai, guk nahi duguna da erabiltzaileek eskubidea izatea proiektuan kide izateko; denek ez dute nahiko, baina denek izango dute aukera. Interesa duen edonork gure Izarkom.eus webgunean aurkituko du informazio osoa, baita kide egiteko modua ere. Izarkomeko kapital sozialari 50 euroko ekarpena egin behar zaio kooperatibako kide egiteko, hala agintzen duelako kooperatiben legeak; Izarkomek eskaintzen dituen zerbitzu guztiak erabil ditzakezu hori eginda.\n“Ahalik eta preziorik justuena” eskainiko duzuela esan zenuten aurkezpenean…\nArgi daukaguna da ez garela ibiliko bezeroak eskuratzeko eskaintza bereziak egiten, eta ez dakit zer oparitzen. Guk jarri dugu bidezkoa iruditzen zaigun prezio bat, eta erabiltzaileari bermatu nahi diogu horretan ez duela izango espero gabeko gorabeherarik.


Bilboko portuak astebete eskatu du zamaketarien eskaintza aztertzeko | Ekonomia | Berria\nLangile finko berrien kopurua eta haien baldintzak zeintzuk izango diren, horra negoziazioaren korapilorik estuena. Gaur zortzi bilduko dira berriz, eta, ondo bidean, azken bilera izan beharko luke\nZama itsasontzi errusiar bat bete eginda irteten Bilboko portutik. LUIS JAUREGIALTZO / FOKU Tamaina handiagoan ikusi\nBilboko portuaren eta zamaketarien arteko negoziazioak hirugarren atal bat izango du. BilboEstiba elkartea osatzen duten lau enpresek —Toro y Betolaza, Berge, SLP eta Cosco Txinakoa— astebeteko epea eskatu zioten atzo zamaketarien lan batzordeari haien eskaintzak aztertzeko. Zamaketariek onartu egin zuten epea, eta gaur zortzi bilduko dira berriz. Ondo bidean, azken bilera izan beharko luke, eta, akordioa egon ala ez, mugarri bat bi aldeen arteko harremanean.\nZamaketarien ordezkariak eta lau enpresak lan hitzarmen berria negoziatzen ari dira. Zamaketarien jardunaren liberalizazioak aldaketa asko ekarriko ditu jardunera, eta horiek nola aplikatu aztertzen ari dira. Atsedenak, behin-behineko langileen lekua —orain arte peoi moduan egin zezaketen lan, eta inoiz ez asteburu, gau edo jai egunetan—, txandak... dena berria izango da. Portuan lan egiteko modua «goitik behera» aldatuko dutela diote sindikatuetako iturriek.\nAldaketek pisu handia dute negoziazioetan, baina korapilorik estuena langile mugagabe gehiago egiteko aukera da. Hamabi urte dira langile finko berririk ez dela sartzen portuan, eta, denbora tarte horretan, erretiroen eraginez, zamaketarien kopurua 408tik 320ra jaitsi da. Behin-behinekoen kopurua, aldiz, ia bikoiztu egin da tarte horretan. BERRIAk jakin ahal izan duenez, behin-behineko langile batzuk mugagabe bihurtzeko prest agertu ziren negoziazioen hasieran, baina argitzeko dago zenbat eta zein baldintzatan.\nEnpresak bi eskaintza jaso zituen atzo, bileran langile batzordea bi plataformatan banatuta agertu baitzen. Batetik, Coordinadora eta KAIA-BES en eskaintza dago, eta horiena onartzea aski luke enpresak. Langile batzordea hamahiru kidez osatuta dago, eta bi sindikatu horien artean zazpi ordezkari dituzte. UGTk, hiru ordezkarirekin, bere proposamena defendatu zuen. ELA —bi ordezkarirekin— eta LAB ere —batekin— egon ziren bileran.\nEskaintza horiek aurretik enpresak eginikoa dute oinarri, eta horien bideragarritasun ekonomikoa aztertzeko behar du epea BilboEstibak. Ezer gutxi jakin da baldintzen inguruan, baina ELAk agiri gogorra plazaratu zuen herenegun. «Langile berrientzako soldatak ia %50 txikiagoak izatea; hots, eskandaluzko eskala bikoitz baten onarpena ezin da inolaz ere negoziazioa hasteko hasiera puntu bat izan», salatu zuen sindikatuak. Ez zuen argibide gehiago eman, baina zamaketarien soldatan pisu handia dute txandakako aldagaiek.\nAgiri horretan, ELAk «portua gelditzera» deitzen zuen aldarrikapenak lortu arte. Negoziazio epe horren oinarrian greba deialdi bat egon zen, eta sindikatuek bertan behera utzi zuten. Iragan abuztuaren 8an zen hastekoa, baina atzera egin zuten negoziazioak errazteko. Enpresek espresuki eginiko eskaera bat izan zen, eta sindikatuei presio handia egina zien Lehiaren Euskal Auzitegiak. Greba eskubideak aldarrikatzeko edo portuaren lehiakortasunean eragina izateko deitua zen, hori zorrotz aztertuko zuela jakinarazi zien. Lan hitzarmenaren negoziazioan ere eragina izaten ari da lehiaren auzitegia.\nSegurtasunaren auzia ere mahai gainean jarri nahi dute sindikatuek. Zamaketarien aldarri nagusietako bat da euren jardunak dakarren arriskua ezagutaraztea. Garabi handiak eta tona askoko zamak mugitzen dituzte. Azken bost urteetan bost langile hil dira Bilboko portuan —denak ez ziren zamaketariak— eta hainbat izan dira zaurituak.\nMorcillo, argi printza


Erraza eta egingarria da. GAP PROGRAMAn erregistratzea dibertigarria da, eta eguneroko jarduerak era osasungarriago eta iraunkorrago batean egiten ikasiko duzu. Gainera, etxeko gastuak murriztuko dituzu\nHasiera | Zer egin behar da?\nGAP PROGRAMA gauzatzeko, emango dizkizugun aholkuak bete behar dituzu etxean. Programak 4 gai jasotzen ditu (erosketak eta etxeko hondakinen kudeaketa, energia, ura eta mugikortasuna), eta gai bakoitzean 6 ekintza erraz proposatzen dira.\nEsaterako, etxean bonbilla arrunt baten ordez kontsumo gutxiko bat jarriko bazenu, urtean 115 kWh aurreztuko zenituzke. Ekimen honetan parte hartuko duten 180.000 etxeetan hori egingo balitz, ia 8.000 tona CO2 gutxiago aireratuko genituzke eta, gainera, urtean bi milioi euro inguru aurreztuko genituzke!\nGuztira, 24 ekintza proposatuko dizkizugu, eta hiru astez behin gai berri bat lantzen hasi ahalko zara. Ez dizugu ahalegin handiegirik eskatzen! Gure helburua ahalik eta etxerik gehien programan sartzea da, parte-hartzaileen kopurua 180.000tik gorakoa izatea lortzeko.\nZenbat aurreratu dugun jakiteko, beste gauza bat ere eskatzen dizugu: zure ahaleginen emaitzak bidaltzea, galdera-sorta erraz batzuk betez. Horren laguntzaz, proiektuak gure ingurumenari zenbaterainoko onura egin dion kalkulatu ahalko dugu


CO2-aren aztarna kalkulatuz, klima-aldaketari aurre egiteko konpromisoa. – REAS Navarra-Nafarroa\nPublished by REAS Navarra on 4 November 2021 4 November 2021\nLaster bilduko da Glasgowen NBEren berotze globalari buruzko konferentzia. Han, estatu-buruen, diplomatikoen eta ekintzaileen artean 20.000 lagun inguru biltzea espero da, planetaren beroketa eragiten duten ikatza, petrolioa eta gasa erretzeko emisioak murrizteko helburu berriak ezartzeko.\nAurreko ekitaldietako esperientziak zapore gazi-gozoa, eszeptizismoa uzten digu; izan ere, berotegi efektuko gasen emisioa murrizteko beharra benetako interestzat eta premiazkotzat jotzen den arren, azken finean, oso neurri gutxi hartzen dira. Politikak planteatzen dira, helburuak ezartzen dira, baina azken ekintzek eta garapen plan nazionalek ez dute erronka bere gain hartu premia osoan. Garapen-ereduek energia gehiago kontsumitzeko joera dute, eta, oraingoz, erregai fosilekiko mendekotasun handia dute.\nZalantzarik gabe, aurrerapausoak eman behar dira gure ingurumen-konpromisoetan eta berotegi-efektua eragiten duten gasak murrizteko konpromisoetan, eta, zenbat eta denbora gehiago behar izan horretarako, urrats horiek handiagoak izan beharko dute.\nREAS Nafarroak, 2020aren amaieratik martxan dugun co2-aren kalkulagailua da gure ekarpenetako bat. Kalkulagailu horri esker, enpresen eta erakundeen artean 20 pertsona baino gehiago erregistratu dira beren karbono-aztarna kalkulatu ahal izateko.\nGure karbono-aztarna kalkulatuta, gure jarduerak ingurumenean eta klima-aldaketan duen eragina kalkula dezakegu. Gure kontsumoen bidez, CO2 tona bihurtuta ezagutu genuen. Baina hor ez da lana amaitu behar. Gure konpromisoa benetakoa bada, ahalegina egin behar dugu emisioak murrizteko eta sortutako emisioak konpentsatzeko. Azken horretan, zuhaitzak gure aliatuak dira.\nHazkunde-prozesuan, inguruneko CO2 kontsumitzen dute eta karbonoa zurean finkatzen dute, Eguzkitik erauzten duten energiari esker. Horrela, berotegi-efektua lortzeko borrokan laguntzeaz gain, ingurumenari eta gizarteari mesede egingo dioten naturguneak sortzea lortzen dugu.\nHori da gure planaren bigarren urratsa, gure ametsarena, eta horretan ari gara. Proiektu honetan parte hartzen duten pertsonek landaketa bat egiteko, gure karbono-aztarna konpentsatzeko eta, bide batez, paisaia hobetzeko baso bat izateko.\nAnimatu klima-aldaketari aurre egitera, erakunde eta enpresa asko dagoeneko ari dira horretan…


Datu pertsonalak eskuratzeko, zuzentzeko, ezabatzeko, aurka egiteko, tratatzeko eta eramateko eskubidea\nDatu pertsonalak babesteari buruzko araudiak beren datuen tratamendu baten eraginpean dauden pertsonen eskubideak arautzen ditu, eta zehazten du, datuen titular diren aldetik, datuak eskuratzeko, zuzentzeko, ezabatzeko ("ahazteko eskubidea"), aurka egiteko, eta datuen tratamendua eta eramangarritasuna mugatzeko eskubideak Errenteriako Udalaren aurrean balia ditzaketela.\nDatuak eskuratzeko eskubidea: eragindako pertsonak honako informazio hau jasotzeko eskubidea du:\n- Tratamenduaren helburuak, tratatzen diren datu pertsonalen kategoria, eta eman daitezkeen datuen komunikazioak eta horien hartzaileak.\n- Posible bada, zure datuen kontserbazio-epeak. Hori posible izan ezean, epe hori zehazteko irizpideak.\n- Datuak zuzendu edo ezerezteko eskubidea eskatzea, tratamendua mugatzeko edo horri aurka egiteko.\n- Kontroleko Agintaritzari erreklamazioa aurkezteko eskubidea.\n- Tratatzen diren datuen kopia jasotzea.\n- Datuen nazioarteko transferentzia egiten bada, beharrezko bermeen informazioa jasotzea.\n- Automatizatutako erabakiak daudela (profilak barne), aplikatutako logika, eta tratamendu horren ondorioak.\nZuzentzeko eskubidea: eragindako pertsonak datu zehaztugabeak zuzentzeko eta osatu gabeko datu pertsonalak osatzeko eskubidea du, baita aitorpen gehigarri baten bidez ere.\nEzabatzeko eskubidea (“ahazteko eskubidea”): datu pertsonalak ezabatzeko eska dezake eragindako pertsonak, bidegabeko atzerapenik gabe, aurreikusitako kasuren bat gertatzen denean. Adibidez, datuen legez-kontrako tratamendua, edo tratamendua edo datuen-jasotzea eragin zuen helburua desagertu denean.\nHala ere, zenbait salbuespen arautzen dira, non ezin izango den eskubide hori erabili. Adibidez, adierazpen eta informazio askatasunerako eskubidea gailendu behar denean.\nAurka egiteko eskubidea: eragindako pertsonak tratamenduaren aurka egin dezake:\n- Bere egoera pertsonalarekin zerikusia duten arrazoiengatik bere datuen tratamendua eten behar duenean. Salbuespena: bidezko interesa egiaztatzen bada, edo erreklamazioak egiteko edo defendatzeko beharrezkoa bada.\n- Tratamenduaren xedea zuzeneko marketina denean.\nTratamendua mugatzeko eskubidea: eragindako pertsonari aukera ematen dio:\n- Arduradunari datuen tratamendua eteteko eskatzea, honako kasu hauetan:\n* datuen zehaztasuna aurkaratzen bada, arduradunak zehaztasun hori egiaztatzen duen bitartean.\n* eragindako pertsonak datuen tratamenduaren aurka egiteko eskubidea erabili duenean, erantzulearen arrazoi legitimoak eragindako pertsonaren gainetik dauden egiaztatzen den bitartean.\n- Arduradunari bere datu pertsonalak gordetzeko eskatzea, honako kasu hauetan:\n* Datuen tratamendua legez kontrakoa denean, eragindako pertsonak datu horiek ezabatzea nahi ez badu eta, horren ordez, datuen erabilera mugatzeko eskatzen badu.\n* Arduradunak jada datuak tratamenduaren helburuetarako behar ez dituenean, baina eragindako pertsonak erreklamazioak egin, egikaritu edo defendatzeko behar dituenean.\nDatuak eramangarri izateko eskubidea: hau da, formatu egituratu batean jasotzeko eskatzeko eskubidea, erabilera arruntekoa eta irakurketa mekanikokoa, eta tratamenduaren beste arduradun bati helarazteko eskubidea, baldin eta haren baimenarekin edo kontratu bat betetzeko jasotzen badira.\nInteresa duten guztiek edo horien ordezkariak.\nEskaeraren arrazoiak azaldu.\nDatu Pertsonalak Babesteko apirilaren 27ko 2016/679 Europako Erregelamendua.\nDatu Pertsonalak Babesteko abenduaren 5eko 3/2018 Lege Organikoak\n2.- Idazkaritzara bideratu.\n3.- Dagokion txostena.\n4.- Datuak aldatu, ezabatu, etab.\n5.- Interesatuari jakinarazi bere eskaera gauzatu dela. Tratamenduaren arduradunaren ustez datuak zuzentzeko, ezabatzeko, etab eskaera bidezkoa ez bada, arrazoituta jakinaraziko zaio interesatuari.\nLehendakaritza - Idazkaritza Orokorra\n- Eskubide hauek erabat zein partzialki ukatuz gero, interesdunak Datuak Babesteko Euskal Bulegora jo dezake, eta Bulegoak 6 hileko epean erabaki beharko du erreklamazio hori bidezkoa den edo ez.


Igande honetan, hilak 5, Kilometroak jaia izango da Orion, bertako ikastolak antolatuta eta Erria txikota! lelopean.\n100 urte bete dira, 1914ean, Miguel Muñoa euskaltzaleak lehen ikastola martxan jarri zuenetik. Gutxitan izaten ditu euskarak halako ospakizun eztiak gozatzeko aukera. Izan ere, gorabeherez eta oztopoz betetako 100 urte izan dira hauek. Nolakoak izan ziren hastapen haiek? Zein zen ikastolen lehen harria ipini zuten haien asmoa? Nolakoak ziren orduko andereñoak? Zaila da garai hura irudikatzea, baina urte haien peskizan ondutako dokumentala da 100 urtez ikasgelan euskaraz izenekoa.\nUrriaren 5an Kilometroak Orion\nHeldu den urriaren 5ean Kilometroak jaia izango da Orion, Orioko ikastolak antolatuta eta Erria txikota! lelopean.\nEderra da leloa, marinel lokuzioa erabiliz gu guztion atxikimendua eta laguntza eskatzen digute. Eta ederra ez ezik, garrantzitsua ere bada leloak iradokitzen diguna; elkarrekin aritu gaitezen euskara eta euskal kulturaren alde.\nErria txikota lelopean, ate-joka dugu Kilometroak 2014 jaia, eta, harekin batera, azken hiru urteetan bezala, Klikmetroak egitasmoa. Kilometroak jaia girotzeko eta dirua ateratzeko tresna interesgarria da Klikmetroak proiektua, bi zutabetan oinarritzen dena: Norbanakoak eta Babesleak.\nIkasturte berri baten hasiera asmo onen tenorea izan ohi da: kirola egin, erretzeari utzi, hizkuntza bat ikasi…\nLerroon bitartez, hain justu, euskarari bultzada ematera animatu nahi zaituztegu. Gure hizkuntza oraindik ez dakitenen kasuan, ikastera animatuz; dakigunon kasuan, gure euskara maila oraindik gehiago trebatuz eta hobetuz.\nEguerdietako ekintza osagarriak\nHona hemen aurtengo ikasturtean eguerdietako ekintza osagarrietan parte hartzeko aukera.\nIzena eman nahi duzuenok ikasleek eramango duten zirkularraren atzealdeko orri oina bete eta ikastolan entregatu irailaren 16erako.\n· Ekintza guztiak eguerdietan izango dira, irailaren 29tik ekainaren 12ra\n· Gehienez ere bi ekintzetan har daiteke parte\nUrtero bezala, zuen seme-alabak ESKOLA KIROLEAN parte hartzeko aukera eskaintzera gatozkizue.\nEz dugu neutral izan nahi kasu honetan: nahiago genuke denok animatu eta ahalik eta talde gehiena ateratzea lortuko bagenu. Izan ere, uste dugu adin hauetan oso garrantzizkoa dela kirolak ematen duen talde ikuspegia ikasle guztiekin lantzea. Era berean, aukera ezin hobea da euskarak aisialdi esparrua ere harrapatzeko, ikastolak eskaintzen duen hizkuntza formala komunikatiboa izatea nahi dugulako.\nKaixo famlia! Etxean jasoko bazenute ere, hemen duzue aurtengo Lizeo Gida. Informazio gehiago behar izanez gero eraikin nagusiko telefonoan (943526850) edo lizeoa@ikastola.net posta helbidean topatuko gaituzue. Laster arte!\nLH-4KO IKASLEAK ‘ZIENTZIALARI’ OIARTZUN IBAIAN\nLehen Hezkuntzako 4. Mailako taldeak Oiartzun ibaia aztertzera joan ziren pasa den ekainaren 6an, Ibaialde programaren baitan. Eusko Jaurlaritzak antolaturiko egitasmoa da Ibaialde, Euskal Autonomia Erkidegoko ibaiak aztertzea duena helburu. Hala, gure ikasleek Oiartzun ibaiaren azterketa egin zuten Ergoien eta Arditurriren artean.


Zabalik da Euskarabenturan hautagaitzak bidaltzeko epea - Urumea - Kronika.eus\nZabalik da Euskarabenturan hautagaitzak bidaltzeko epea\nKronika - Erredakzioa 2022-01-10 00:00\n2005 eta 2006 urteetan jaio den Euskal Herriko eta inguruko gazte euskaldun orok martxoaren 4ra arteko epea dauka aurkezpen bideoa bidaltzeko.\nDagoeneko zabaldu da Euskarabentura Espedizioa 2022 edizioaren izenemate epea. Euskal Herriko 16 eta 17 urteko gazte euskaldunek 2022ko martxoaren 4ra arte arteko epea izango dute hautagaitza aurkezteko. Horretarako, minutu bateko aurkezpen bideoa eta banakako proiektu bat aurkeztu beharko dituzte, «elkarteak proposatutako gai eta formatu bat aukeratuz», eta hemen daude gaiak ikusgai: euskarabentura.eus.\nJasotako proiektuak, Eusko Ikaskuntza eta PuntuEus Fundazioak ebaluatuko ditu eta apirilaren 24an 130 gazte parte hartzaileen behin-behineko zerrenda argitaratuko da. Espedizio taldeko kideak hautatzeko kontuan izango dira, alde batetik; egin duten proiektuaren balorazioa, eta bestetik; «gazteen jatorria, generoa eta motibazioa ere».\nAurten, hautagaitza bidali nahi duten gazteek banakako proiektua sortzeko hiru gai dituzte aukeran: Gure aisiaren espazioa: «gaur egungo hezkuntza zentroetako jolastokien ezaugarriak eta bertan ematen diren dinamikei buruz hausnartzeko» eta Zer ginen, zer gara, zer izango gara: «soilik historiatik hasiz eraikiko dugulako etorkizuna». Proposatutako gai eta formatuekin gazteen hausnarketa eta sormena jarri nahi dituzte martxan Euskarabenturako antolatzaileek.\nUztaila, abenturaz josita\nUztaileko hilabetean zehar, gazteek Euskal Herria oinez zeharkatzeaz gain euskal kultura, geografia, hizkuntza eta gizartea ondo ezagutzeko aukera izango dute askotariko bisita, tailer, hitzaldi edota espedizioa bisitatuko duten gonbidatuen eskutik.\nBeraz, sekulako uztaila igortzeko gogoa izanez gero, eta 16 edo 17 urte edukiz gero, martxoaren 4ra arteko epea dago hautagaitzak bidaltzeko: «Sortu genuenak piztuta darrai!».


Nire seme-alaben lagun izan behar al dut Tuentin? | Informazio teknologien adimentsuaren erabilera\n← Sareetan datu faltsuak emateak babesten al gaitu?\nTuentiko profila modu seguruan konfiguratzeko aholkuak →\nNire seme-alaben lagun izan behar al dut Tuentin?\nPosted on urria 1, 2012\tby didakneteuskaraz\nNire seme-alabari Tuentin profila irekitzeko baimena eman behar al diot? Gurasoekin izandako ikastaroetan maiz ateratzen den galdera da hori. Berak prebentzioa hobesten du debekuaren aurrean.\nIzan ere, zenbait gurasok seme-alabei Tuentin profila irekitzeko baimena ematen die, beren lagun egiten badira soilik. 12 urterekin haur gehienek baldintza onartzen dute. Hala ere, heltzen ari diren heinean, konturatzen dira gurasoak beren lagun badira ez dutela pribatutasunik sarean.\n“Zu bai gizajoa. Nori bururatzen zaio Tuentin amaren laguna izatea?” Tuentin amaren edo aitaren lagun diren haurrek era horretako esaldiak entzuten dituzte maiz. Arrazoi hori medio, haur batzuk sarrera debekatzen die gurasoei. Beste batzuk ordea, profil berri bat sortzen dute sarean aske izateko eta zaharra mantentzen dute gurasoei erakusteko.\nNerabeak ez du polizia lanak egiten dituen gurasoa gustuko. Hala ere, hainbat gurasok profil faltsuak sortzen dituzte Tuentin seme-alabak kontrolatzeko. Adibidez, Madrilgo Komunitate Autonomoko Adingabeen Defendatzaileak aitortu zuen profil faltsu bat sortu zuela Tuentin bere seme-alabak kontrolatzeko. Gure ustez, jarrera desegokia da hori.\n14 urtetik gorako nerabeek sare sozialak erabili ditzakete gurasoen baimenik izan gabe. Gurasoek nerabeengan konfiantza izan behar dute, hegan egiten eta hanka sartzen utzi behar diete.\nAdingabearen adina edozein dela ere, gurasoek tutore edo aholkulari lanak egin behar dituzte soilik eta ez dute nerabearen pribatutasuna kontrolatu beharrik. Izan ere, gurasoak ez dira lagunak. Haurren teilatuan dago baloia ondorengo bideo honetan ikus daitekeen bezala.\nPost hau ikastaroak, sare sozialak atalean eta gurasoak laburpen hitzekin publikatua izan da. Gogokoetara gehitzeko lotura iraunkorra.


Kontsumitzaileak eta erabiltzaileak - Euskonews\nDefinizioa Oinarrizko eskubideak Osasunerako eta segurtasunerako eskubidea Gizarte eta ekonomia arloko interesak babesteko eskubidea Babes juridikorako eta kalteen konponketarako eskubidea Informazioa jasotzeko eskubidea Kontsumo-arloko heziketarako eta prestakuntzarako eskubidea Ordezkaritza, kontsulta eta partaidetzarako eskubidea Hizkuntza-eskubideak Europar Batasuna, eta kontsumitzaileak eta erabiltzaileak\nGure eskubideak babesten dituen legediaren arabera, honako hauek dira kontsumitzaile eta erabiltzaile: azken hartzaile izanik, ondasun higigarriak edo higiezinak, produktuak edo zerbitzuak erosten, erabiltzen edo baliatzen dituzten pertsona fisikoak edo juridikoak, edozein herrialdetakoak edo edozein herrialdetan bizi direnak, betiere hornitzailea enpresa profesional bat edo Administrazioa bera izanik, zuzenbide pribatuko erregimenean produktuak hornitzen edo zerbitzuak eskaintzen dituenean.\nAzken batean, honako hauek izan gaitezke: Kontsumitzailea, produktu bat erosten badugu (esate baterako, gosaltzeko galleta-kaxa bat erostea)\nErabiltzailea, zerbitzu bat erabiltzen badugu (adibidez, lanera joateko autobusa hartzea)\nProdukzio, merkaturatze edo zerbitzu-eskaintza prozesu batean txertatzen baldin badugu produktua edo zerbitzua, kasu horretan ez gara ez kontsumitzaile, ez erabiltzaile.\n(AURKIBIDEA) Oinarrizko eskubideak\nEuskal Autonomia Erkidegoaren eremuan, kontsumitzaile eta erabiltzaile gisa ditugun oinarrizko eskubideak Eusko Legebiltzarrean onartutako abenduaren 22ko 6/2003 LEGEAn jaso dira, KONTSUMITZAILEEN ETA ERABILTZAILEEN ESTATUTUAn (2003-12-30 EHAA), alegia. Gure eskubideen babeserako, defentsarako eta sustapenerako oinarrizko esparrua osatzen du Estatutu berri horrek. Egungo ekonomia eta gizarte arloko egoerari egokitutako tresna eraginkorra da, Europar Batasuneko kontsumo-politikan, garapen teknologikoan eta merkatuen globalizazioan txertatuta dagoena.\nUko egin ezinezko eskubideak dira, eta eskubide horiek aplikatzetik kanpo geratzeko helburuarekin egiten diren itun guztiak baliogabeak izango dira.\nEskubide horiek honako egoera hauetan BABESTUKO dira LEHENTASUNEZ:\nKontsumitzaile eta erabiltzaile gisa ditugun oinarrizko eskubideak honako hauek dira: Osasunerako eta segurtasunerako eskubidea. Gizarte eta ekonomia arloko interesak babesteko eskubidea. Babes juridikorako eta kalteen konponketarako eskubidea. Informazioa jasotzeko eskubidea. Kontsumo-arloan, hezkuntzarako eta prestakuntzarako eskubidea. Ordezkaritza, kontsulta eta partaidetzarako eskubidea. Hizkuntza-eskubideak.\n(AURKIBIDEA) Osasunerako eta segurtasunerako eskubidea\nProduktuak eta zerbitzuak ez dira arriskutsuak izango gure osasunerako eta segurtasunerako, ezta ingurumenerako ere, erabilerako baldintza arruntetan edo aurreikus daitezkeen baldintzetan onartuak diren arriskuak alde batera utzita.\nArrisku horien berri eman behar digute aldez aurretik, argi eta garbi, eta baliabide egokien bitartez.\n(AURKIBIDEA) Gizarte eta ekonomia arloko interesak babesteko eskubidea\nIndarreko legediari jarraiki, kontsumitzaileek eta erabiltzaileek honako hauetarako eskubidea dugu, arlo horiei dagokienez:\n· Erosketaren faktura eman diezaguten.\n· Aldez aurretik aurrekontua jasotzeko.\n· Ondasun bat ematen dugunean konpontzeko edo frogatzeko, gordailua egin izanaren froga-agiria jasotzeko.\n· Ondasun iraunkorrei dagokienez, berme-agiria eta jarraibideen eskuliburuak eman diezazkiguten.\n· Establezimendu guztietan erreklamazio-orriak izan ditzaten.\n· Prezioak eta tarifak jendaurrean eta agerian ikusgai egoteko.\n· Etengabe egitekoak diren zerbitzu publikoen hornidura etetea aldez aurretik jakinaraz diezaguten.\n· Legez kontrako publizitatea debekatzeko.\n· Gehiegizko klausulak kontratazioko baldintza orokorretatik kentzeko.\n· Ordezko piezak egongo direla edo zerbitzu tekniko egokia bermatzen ez bada, produktu horiek merkaturatzea debekatzeko.\n· Hautatzeko askatasuna murrizten duten salmenta-metodoak kentzeko.\n· Prezioan, pisuan edo neurrian zehaztasunik eza eragiten duten ekintzak debekatzeko.\n(AURKIBIDEA) Babes juridikorako eta kalteen konponketarako eskubidea\nBabes juridiko eraginkorra jasotzeko eskubidea dugu, ondasunak eta zerbitzuak erostean edo erabiltzean har ditzakegun kalteak konpontzeari eta kalte-galeren ordaina hartzeari dagokionez.\nEAEko saltoki, zerbitzu eta jarduera profesional guztiek erreklamazio-orriak izan beharko dituzte gure eskueran.\nAdministrazio publikoek, kontsumitzaileen eta erabiltzaileen elkarteekin lankidetzan, kontsumoaren gaineko gatazkak epaitegitik kanpo ebazteko sistema gisa, bitartekaritza eta arbitrajea sustatuko dituzte.\n(AURKIBIDEA) Informazioa jasotzeko eskubidea\nInformazio egiazkoa, osoa, objektiboa eta ulergarria jasotzeko eskubidea dugu, eskura jartzen dizkiguten ondasunen eta zerbitzuen ezaugarri nagusiei dagokienez; era horretan, hautaketa jakinaren gainean eta arrazoizko eran egin ahal izan dezagun, eta ondasunak eta zerbitzuak segurtasunez eta gogobetetasunez erabil ditzagun.\nEAEn informazio-bulegoak daude; bulego horiek titulartasun publikokoak edo kontsumitzaileen eta erabiltzaileen elkarte baten menpekoak izan daitezke.\nKontsumitzailearen Europako zentroaren bitartez, kontsumoko gaietan Europako informazioa eskura dezakegu, Europar Batasunean transakzioak egitean laguntza izateko.\n(AURKIBIDEA) Kontsumo-arloko heziketarako eta prestakuntzarako eskubidea\nEskubide horren bitartez, honako hauek egin ahal izango ditugu:\n· Pertsonaren prestakuntza osoa garatzea eta kontsumo arduratsua bultzatzea.\n· Gure eskubideak zein diren eta eskubideez nola baliatu jakitea.\n· Ondasunak eta zerbitzuak erabiltzeak eta kontsumitzeak dakartzan arriskuen berri izatea.\n· Kontsumitzeko gure jarraibideak egokitzea, baliabideak arrazoizko eran erabiltzera jotzeko, ingurumena zaintzeko eta garapen jasangarria lortzearren.\n(AURKIBIDEA) Ordezkaritza, kontsulta eta partaidetzarako eskubidea\nKontsumitzaileen eta erabiltzaileen elkarteak dira kontsumitzaileen eta erabiltzaileen interesak aldezteko unean ordezkaritza eskaintzeko eta parte-hartzeko bideak.\nKontsumitzaileen eta erabiltzaileen eskubide edo interesek eraginik izan dezaketela ikusten den arlo publiko guztietan partaidetza izango dute elkarte horiek.\nHonako eskubide hauek aitortzen dira:\n· Ondasun eta zerbitzuei buruzko informazioa euskaraz eta gaztelaniaz jasotzekoa.\n· Autonomia Erkidegoaren lurralde-eremuan kokatzen diren enpresa edo establezimenduekin dituzten harremanetan, ofizialak diren bi hizkuntzetako edozein erabiltzekoa.\nKontsumitzaileen eta Erabiltzaileen Estatutuaren abenduaren 22ko 6/2003 Legearen II. Tituluko VII. kapituluan jasotako eskubide horiek arian-arian ezartzea arautuko du Eusko Jaurlaritzak.\n(AURKIBIDEA) Europar Batasuna, eta kontsumitzaileak eta erabiltzaileak\nEuropar Batasuna (EB) 25 herrialdek osatzen dute: Alemania, Austria, Belgika, Zipre, Danimarka, Eslovakia, Eslovenia, Espainia, Estonia, Finlandia, Frantzia, Grezia, Hungaria, Irlanda, Italia, Letonia, Lituania, Luxenburgo, Malta, Herbehereak, Polonia, Portugal, Erresuma Batua, Txekiar Errepublika eta Suedia.\nEuropar Batasunean garatzen diren politikak Europako Kontseiluaren, Europako Legebiltzarraren eta Batzordearen erabakietan oinarritzen dira.\nEuropako Batzordeak, hain zuzen, independentzia handia du berari dagozkion eskuduntzak gauzatzeko, interes komunitarioan oinarrituta, eta ezein Estatu-kideren ezein aginduren eraginpean egon gabe. Batzordearen barruan, Osasunerako eta Kontsumitzaileen Babeserako Zuzendaritza Nagusia dago; Zuzendaritza horren helburu nagusia honako hau da: kontsumitzaileen osasunak, segurtasunak eta interes ekonomikoek, eta osasun publikoak babes-maila handia izango dutela bermatzea. Helburu orokor hori lortzeari begira, lege-arloko eta bestelako neurriak hartu dira, elkarri lotuak dauden hiru eremu politikotan: kontsumitzaileen politika, osasun publikoa eta elikadura-segurtasuna. (Iturria: http://europa.eu.int).


Mozambikeko nekazari familientzako mikrokredituak, Mundukideren eta LABORAL Kutxaren bidez.\nDuela pare bat urte hitz egin genizun Mundukide Fundazioak Mozambikeko Marrupa eskualdean abian zuen proiektuaz. Orduan azaldu genizunez, 1999an sortutako erakundeak mikrokredituen programa darama aurrera bertan, nekazaritza bizibide duten familiei hobekuntza teknologikoak egiten laguntzeko. Horrela, biziraupeneko ekonomiatik errentagarria izango den jarduerara igaro eta miseria atzean uzteko aukera izan dezakete. Gaurkoan, proiektu horri heldu nahi diogu berriro, eta gogorarazi nahi dizugu gurean egindako ekarpen txiki oro baliagarria dela Lurreko herrialde pobreenetan bizitza bat baino gehiago eraldatzeko.\nMundukideren programa zenbakitan\nMarrupan, Mozambike iparraldean, 58.700 lagun bizi dira. Nekazaritza da jarduera nagusia, bizi-itxaropena 55 urtekoa da eta familia askok 100 euro dituzte urte osorako. 2015ean, Mundukideren mikrokredituen programak 57.390 onuradun izan zituen, horietatik erdia baino gehiago (% 53) emakumeak. Egindako inbertsioa 973.645 eurokoa izan zen, eta lortutako ekoizpenaren balioa, berriz, 4.000.000 eurokoa. Beraz, inbertitutako euro bakoitzaren balioa laukoiztu egin zen. 2016an datuak are hobeak izan dira: Mundukidek 80.000 laguni eman dio laguntza.\nDatu bikain horiei aurpegia jarri nahi badiezu, ikus ezazu Mundukidek Mozambiken egiten duen lana erakusten duen bideoa.\nZertarako erabiltzen da dirua?\nHasieran esan dugunez, Mundukideren helburua zonaldearen garapena bultzatzea da, eta horrekin batera pertsonen autonomia eta ekonomiaren iraunkortasuna sustatzea. Horregatik, Mozambiken inbertitzen den dirua mikrokredituen bidez banatzen da, eta, horiei esker, nekazari familiek euren baratzak ureztatzeko eta lantzeko materiala eta haziak eros ditzakete.\nMundukideren erronka bikoitza da: batetik, gero eta nekazari gehiagok programan parte hartzea lortu nahi du eta, bestetik, dagoeneko partaide direnek aurreko uztatik irabazi dutena aurreztea, programarekiko mendekotasuna gutxituz joateko.\nNola egin dezakezu zure ekarpena?\nLABORAL Kutxaren edozein bulegotan egin dezakezu zure ekarpena, Mundukideren aldeko kontuan. Nahi baduzu, azpian azaltzen den fitxa inprimatu eta eraman dezakezu, noski.\nGainera, Mundukiderekin lankidetza jarraitua izan nahi baduzu, hemen egin dezakezu, lan egiteko era kooperatiboak sortzen laguntzen duen Fundazioaren bazkide eginez. Mozambiken, Brasilen eta Kuban dihardu horretan gaur egun. Eta dohaintza puntuala egin nahi baduzu, erakundearen web-orriaren bidez egin dezakezu, hor ikusiko duzu zure dirua non eta nola inbertituko den.\nGogoratu zure ekarpena kengarria dela errenta-aitorpenean, % 20 eta % 75 artean, zerga-erregimen bakoitzaren arabera. Informazio gehiago nahi baduzu deitu lasai 943 77 20 10 telefonora. Edo, nahiago baduzu, sar zaitez Mundukideren web-orrian eta jarraitu erakundearen jarduna Twitter edo Facebook bidez.\nEgin ekarpena Mundukide erakundearen alde eta lagundu mundua bidezkoagoa, iraunkorragoa eta berdintsuagoa izan dadin pertsona guztientzat. LABORAL Kutxan ez dugu ahaztu horixe bera dela gure gestioaren helburua, ingurunearekin konprometitutako banku kooperatiboa baikara.\nTags: lankidetza mikrokredituak Mozambike Mundukide


Hizkuntza-superestratu - Wikipedia, entziklopedia askea.\nHizkuntza-superestratu kontzeptuak lurralde batean beste bat, inbaditzailea, ezartzen denean denboraldi batean, ondoren atzera egiteko baina hizkuntza indigenan aztarnak uzteko fenomenoa izendatzen du. Hizkuntza inbaditzaileak atzera egiten du baina haren ezaugarriak, modu batez, hizkuntza inbadituan gelditzen dira. Laburbilduz, hizkuntza arrotzak utzitako aztarna linguistikoak bertako hizkuntzan.\nEuskal Herriko lurralde batzuetan hori gertatu zen historikoki latinarekin: zenbait tokitan euskararen gainean ezarri zen baina gero, berriro ere, latina desagertu zen. Hala ere, bertako hizkuntzan haren aztarnak utzi zituen.\nGarbiago ikus daiteke herri germanikoen inbasioarekin penintsulan. Erdi Aroan herri horiek penintsulako lurralde askotan bertakoekin nahastu ziren eta hizkuntza ohitura berriak ekarri zituzten. Herri-indigenek ez zuten haien hizkuntza galdu, gehien batean latin arrunta, baina hizkuntza berrien elementuak jaso zituzten.


. ETAk Espainiako Poliziaren Bizkaiko informazio inspektore burua hil du - Euskal Herria - Berria\nETAk Espainiako Poliziaren Bizkaiko informazio inspektore burua hil du\nEduardo Antonio Puelles Garcia da hildakoa. Arrigorriagan gertatu da eztanda 09:05 inguruan, auto azpian jarritako bonba-lapa lehertarazita. ETAren azken hildakoa Inazio Uria Azpeitiko enpresaburua izan zen. Iazko abenduaren 3an hil zuen.\n2009ko ekainak 19\n09:05 inguruan ustez ETAk auto batean jarritako bonba-lapak eztanda egin du Arrigorriagan (Bizkaia). 49 urteko Eduardo Antonio Puelles Garcia Espainiako Poliziaren Bizkaiko informazio zerbitzuetako inspektore burua hil dute, auto azpian jarritako bonba-lapa batekin. Kilo eta erdi eta bi kilo arteko lehergaiez osatuta zegoen bonba, Ertzaintzaren arabera. Hildakoak autoa martxan jarri duenean eztanda egin du lehergailuak. Santa Isabel auzoko Olatxu kalean dagoen aparkaleku batean gertatu da leherketa. Hildakoa Barakaldokoa (Bizkaia) zen jaiotzez, baina Arrigorriagan bizi zen emaztea eta bi semeekin. Eztandaren unean bakarrik zegoen. Emaztea eta bi seme-alabak Basurtuko ospitalera eraman dituzte antsietate zantzuekin. Medikuek hobera egin dutela adierazi dute. Patxi Lopez Eusko Jaurlaritzako lehendakaria atentatuaren lekuan izan da, Rodolfo Ares Jaurlaritzako Barne sailburuarekin batera. Alfredo Perez Rubalcaba Espainiako Gobernuko Barne ministroa ere Arrigorriagan da. Lopez lehendakari izendatu zutenetik atentatuan ETAk hiltzen duen lehen pertsona da Puelles Garcia. ETAren azken hildakoa Inazio Uria izan zen. Iazko abenduaren 3an hil zuen Azpeitiko (Gipuzkoa) Loiola auzoan. Altuna y Uria enpresako arduradunetakoa zen, AHTaren lanetan ari zen enpresa hori. Uriak =iiraultza zerga=i deiturikoa ez zuen ordaintzen. ETAk zerga hori ez ordaintzeagatik hil izan ditu enpresaburuak. Sei hilabete igaro dira ETAk Uria enpresaria hil zuenetik. Hildakorik gabeko tarterik luzeenetako bat ETA atentatu hilgarriak egiten hasi zenetik. 2003an egin zuen ETAk azken atentatua Espainiako Poliziaren aurka; orduan, Bonifacio Martin Hernando eta Julian Envit Luna hil zituen Zangotzan (Nafarroa). ETAk maiatzaren 25ean =iGara=i egunkarian emandako =lelkarrizketa==http://paperekoa.berria.info/harian/2009-05-26/008/005/ETAk_uda_baino_lehen_amaituko_du_barne_hausnarketa_estrategikoa.htm=l batean, barne gogoeta estrategikoa egiten ari zela jakinarazi zuen eta hori uda baino lehen amaituko zuela. Uda igandean hasiko da.\nERREAKZIOAK. Ezker abertzalea: "Atentatuak gatazkaren gordintasuna jartzen du agerian"\nAtentatua gaitzesteko manifestazioa egingo dute bihar Bilbon\nArratsaldean Puelles Garciaren hilkapera Bilbon, bihar hileta elizkizuna eta astelehenean omenaldia Legebiltzarrean\nGaur 22 urte ETAk Hipercor merkataritza zentroaren aurkako atentatua egin zuen, 21 lagun hil zituen\nArgazki bilduma: ETAren atentatua Arrigorriagan


Hernialden bilduko dira baserritar eta artisauak - Hernialde - Tolosaldeko ataria\nHernialden bilduko dira baserritar eta artisauak\nTolosaldeko Ataria 2016-05-06 10:51\nIgande goizean, frontoian izango dira postuak ikusgai eta arratsaldean, 18:00etan, asto desafioa egingo dute.\nLaugarren urtez egingo dute Hernialden Nekazari, Abeltzain eta Artisau Azoka. Igandean, herriko pilotalekuan, 10:00etatik 14:00etara jarriko dituzte postuak baserritar eta artisauek. Igaro Balda alkatearen esanetan, «eskualdeko jendea ere gerturatuko da bere produktuak erakustera. Hori bai, abere guztiak herrikoak izango dira». Frontoiaren atzealdean erakutsiko dute herriko bospasei abeltzainek euren ganadua.\nDuela bi urte bezala, baserriko lanabes zaharren erakusketa ere egingo dute igandean. «Norberak etxeko ganbaratik berreskuratzen dituen tresnekin osatuko da erakusketa», Baldaren esanetan.\nAsto desafioa arratsaldean\nHerriko festetan, Hernialdeko Galardi baserrian bizi den Eneko Seinek apustua jokatu zion Joxe Mari Olasagastiri. Seinek bi astoak, Olasagastiren idiaren aurka. Abuztuan, Igeldora joan zen saria. «Horrelako desafioek ikusmin handia sortzen dute», dio Baldak eta horregatik erabaki dute errepikatzea.\nIgandean, 18:00etan, Seinen asto parearen eta Errezilgo Koateiren asto bakarraren arteko desafioa jokatuko da, 550 kiloko harriari tiraka zeinek plaza gehiago egin.


Gabonetako zure gastuetarako finantzaketa nagusia.\nBerehala eta paperetan galdu gabe!\nKontrata ezazu online\nEdo simulatu zure mailegua orain →\nDeitu 900 44 55 66\nZatoz zure bulegora, deitu 900 44 55 66 telefonora edo eskatzen duzun zenbatekoa 40.000 eurotik gorakoa ez bada, kontrata ezazu Online Bankaren bitartez edo app mugikorrean.\nAukeratu helburua eta bete zure eskaeraren datuak: maileguaren zenbatekoa, epea, kuota eta xede-kontua.\nKitto! Dagoeneko dirua eskuragarri duzu kontuan. (Egiteke baldin badago, 24 lanorduetan erantzungo dizugu).\nBulegoan kontrata dezakezu, eta urruneko bankaren gakoak baldin badituzu baita Online Bankan eta 900 44 55 66 telefonoan.\n*Efektibo Maileguan 1.500 € eta 40.000 € arteko diru-kopuruak ematen dira, 3 eta 84 hilabete arteko epe baterako kontratatzeko aukerarekin.\nHorrez gain, Kutxabankekin daukazun harremanaren arabera aurrez onartuta izango duzu. Eskaintza hau Kutxabank Efektibo mailegua aurrez onartuta duten bezeroei zuzenduta dago, 2022/01/15 baino lehen mailegua formalizatu badute. Kutxabankek aurretik aztertu eta onartu behar ditu baldintzak. Eskaintza hau kontsumora zuzenduta dago eta, beraz, kontsumorako ez diren eskaerak eta berfinantzaketak kanpoan geratzen dira.


Laka-gomaren erabilerak | Consumer\nZuraren akatsak bernizatzeko eta disimulatzeko edo igeltsuaren porositatea kentzeko erabiltzen da.\nGoma laka Asiako hego-ekialdean bizi den intsektu gorri batek jariatutako erretxina organikoa da ("Laccifer lacca"). Musika-tresnak bernizatzeko eta zurean kolpeak eta akatsak disimulatzeko erabiltzen da. Beste material batzuekiko abantaila nagusia gainazalei ematen dien erresistentzia eta babes handiagoa da. Hala ere, aplikatzeko prozesua motela eta neketsua da. Konposatu horrekin bernizatzen denean, eragiketa behin baino gehiagotan errepikatu behar da.\nGoma laka berniz tradizionala da eta hainbat formatutan merkaturatzen da: ezkatak, barratxoak edo diluituak eta aplikatzeko prest. Horietako edozeinetan, zurezko hainbat espezieri dagozkien tonuetan egiten da. Erretxina honekin lan egiten den bakoitzean, funtsezkoa da gainazalarena baino tonu ilunagoa ematea, akabera ona ziurtatzeko.\nGoma laka ezkatatan aplikatzeko, aurretik prestatu behar da. Berniz zati bakoitzetik 96ºko hiru alkohol zati nahastu behar dira, eta gutxienez 12 orduz utzi behar da pausatzen. Prestakinaren homogeneotasuna ziurtatzeko, ontzia aldizka biratu eta aldatu egin behar da. Horrela, nahasketa trinkoa eta pikorrik gabea lortuko da.\nAkabera ona ziurtatzeko, gainazalekoa baino laka tonu ilunagoa aplikatu behar da.\nZuraren eta igeltsuaren gainean erabiltzen da gehien goma laka. Lehenbizikoan, berniz gisa erabiltzen da, material horren akaberetan akatsak disimulatzeko. Egurraren zaina nabarmendu eta distira handia ematen dio. Igeltsuaren kasuan, goma laka aldez aurreko inprimazio gisa erabiltzen da, gehiegizko porositatea kentzeko eta ondoren aplikatzen diren koloreei eusteko.\nBrotxarekin lan egin badaiteke ere, panpinarekin egitea gomendatzen da. Kotoizko kuxin honekin laka oso finen geruzak zabaltzen dira eta pintzelak sortutako ildaskak eta markak agertzea saihesten da.\nMekanika erraza da. Lehenengo eskua produktuz gutxi kargatutako panpinarekin egitea eta zirkuluetan aplikatzea gomendatzen da. Gainazala lehortu ondoren -ordubete eta bi ordu bitartean-, prozesua errepikatu egin daiteke nahi den akabera uniforme eta distiratsua lortu arte. Funtsezkoa da lehortze-denborak errespetatzea eta, esku batetik bestera, produktua aplikatzeko modua aldatzea: lehenik, zirkuluak, eta, ondoren, zuraren zainen norabidearekiko paralelo dauden zortziko handiak eta lerroak.\nNola konpondu akatsak\nZurezko altzari bat zaharberritzen denean, ohikoa da, desegin edo garbitu ondoren, ezkutuan geratzen ziren pitzadurak, hondoratzeak eta kolpeak agertzea. Zurezko masillarekin konpontzeaz gain, laka-goma erabil daiteke.\nErretxina behar da barritan. Soldatzaile elektriko baten laguntzaz urtu behar da, irakin gabe. Ondoren, zirrikituak laka-goma likidoarekin bete behar dira, eta lehortzen utzi, koilara arte. Erretxina solidotutakoan, produktuaren bizarrak kendu behar dira arraspa batekin. Azkenik, gainazala lixa-paper oso finarekin leundu.\nakatsak bernizatu disimulatu goma laca-eu madera-eu


Irekia Eusko Jaurlaritza - Gobierno Vasco :: EHAA xedapena 201503959\nAldizkariaren data: 2015-09-21 Aldizkari honetan argitaratua: 2015179\nIRAGARKIA, judizioz kanpoko salmenta baten espedienteari dagokion enkanteari buruzkoa.\nGaiak: AKZIOEN SALMENTA; ENKANTEAK; ENPRESAK; NOTARITZAK\nOrgano emailea: JUAN BENGURIA CORTABITARTEREN NOTARIOTZA (BILBO)\nHurrenkenaren zenbakia: 201503959\nNi, Juan Benguria Cortabitarte, Euskal Herriko Notarioen Elkargoko notarioa naiz, eta eskumena daukat titulu ez-judizialak betearazteko prozedura tramitatzeko; Bilboko Lehen Auzialdiko 4 zenbakiko Epaitegiko 1570/2013 prozedura.\nJakinarazten dut nire notariotzan (Kale Nagusia 31 - 3. solairua, Bilbao) enbargatu diren ondasunen judizioz kanpoko salmenta tramitatzen ari dela, Prozedura Zibilaren Legearen 635-2 artikuluarekin bat etorriz:\n«HOSGESA 2000, S.A.» merkataritza-sozietatearen 189.000 akzio (IFK: A-48531040; helbidea: Zugazarte etorbidea 8, 1. solairua, Areeta-Getxo – Bizkaia). Sozietate hori Getxoko notario Mariano-Javier Gimeno Gómez-Lafuente jaunak 1992ko abenduaren 4an eskuetsitako eskritura bidez eratu zen denbora mugagabez (1.496 protokolo-zenbakia, Bizkaiko Merkataritza Erregistroan insrkibatua: 606 liburukia, 218 folioa, BI-15.966 orria).\nEnkante hau egitea Bilboko Lehen Auzialdiko 4 zenbakiko Epaitegiko idazkari judizialak erabaki du 2015eko apirilaren 14ko antolaketarako eginbidean.\nAkzioen enkantearen baldintzak hauek izango dira:\n1.– HOSGEA 2000, S.A. merkataritza-sozietatearen 189.000 akzio jartzen dira enkantean, 232.001 zenbakitik 421.000 zenbakira bitartekoak, denak barne.\nEgungo balio nominala: 4,21 euro akzio bakoitzeko.\n2.– Eskaintzarik handiena egiten duenak eramango du enkantea, eta oinarria 267.625 euro izango dira guztira. Akzio guztiak batera besterenduko dira; hau da, ezin izango da eskaintzarik egin akzio batzuetarako bakarrik.\n3.– Enkantea urriaren 22an egingo da, hamaiketan, nire notariotzan (Kale Nagusia 31 - 3. solairua, 48009 Bilbao).\n4.– Zordunari eta merkataritza-sozietateari jakinarazten diet enkante hau; eta merkataritza-sozietateari, gainera, akzioak askatasunez eskualdatzea mugatzeko itunak direla eta.\n5.– Enkantean parte hartzeko, lizitatzaileek, notariotzan, notarioaren izenean egindako txeke baten bidez, enkantearen balioaren gutxienez % 5 kontsignatu beharko dute, alderdi exekutatzaileak izan ezik; izan ere, hark enkantean parte hartu ahal izango du inolako kopururik kontsignatu gabe, eta egindako eskaintzak hobetu.\nEnkantean, ahoz egingo dira eskaintzak, eta enkantea egiten den egunera arte, idatziz egin ahal izango dira eskaintzak, notariotza honetan aurkeztutako gutun-azal itxietan. Gutun-azalak enkantearen hasieran irekiko dira, eta bertaratutakoei bertako eskaintzak jakinaraziko zaizkie.\nEz da eskaintzarik onartuko errematea hirugarren bati lagatzeko asmoz, alderdi exekutatzailearen kasuan izan ezik. Hark ahalmen hori erabili ahal izango du; izan ere, lizitatzaileak daudenean bakarrik parte hartu ahal izango du alderdi exekutatzaileak, eta egindako eskaintzak hobetu ahal izango ditu.\n6.– Notarioaren eta enkantearen gastu, eskubide eta ordainsari guztiak akzioen behin betiko esleipendunaren kontura izango dira.\n7.– Dokumentazioa notariotzan kontsultatu ahal izango da astelehenetik ostiralera bitartean, 10:00etatik 13:00etara. Emandako titulazioa lizitatzaileak nahikotzat jotzen duela ulertuko da, ebikzioaren ziozko saneamenduko erreklamazio orori uko eginez, eta enkante hau enkante judizial gisa hartzea onartzen du.\n8.– Notarioak enkantearen eta tramitazioaren kopia baimendua bidaliko du epaitegira, enkante hau eragiten duen prozedurari batzeko.\nBilbao, 2015eko irailaren 8a.\nBOE salerosketak gainpreziorik gabe\n2.000 euroko zigorra jarri diote Gasteizko taberna baten jabeari adingabe bati makina batean apustu egiten uzteagatik\nIRAGARKIA, Osakidetza-Euskal osasun zerbitzuarena, zerbitzu hauek kontratatzeko espedientearen lizitaziorako prozedura irekiari buruzkoa: Osakidetza Ente Publikoaren epaiketetako prozesu-ordezkaritza egiteko zerbitzuak.


Txapelketen historia: 2001-2013. Estitxu Eizagirre –\nEta zu? Non zeunden?\nTestua: Estitxu Eizagirre\nBertso saioaren kronika egiten diguna (berdin da idatziz, zein tabernako komentariotan) bere buruaz mintzo da, bertsolariez ari delakoan. Bere kokapenaren koordenada zehatzak ematen dizkigu, bertsoen “kalitatearen aldagai objektiboak” zerrendatzen ari zaigula uste badu ere: zein gai zaizkion interesgarri, zein bertsolarirekin identifikatzen den, barruak zerk mugitzen dizkion, zein herri edo ingurutakoa den, zein klase sozial eta bizi baldintza dituen…\n2000ko hamarkadako Bertso Txapelketa Nagusietan gogoangarri zaizkidan saioak zerrendatzera noa (ipurdia bistaratzera doan ziminoaren aurpegia dut hau idazterakoan). Brotxa lodiz eta saio ospetsuenetara mugatuko naiz; sailkapen eta hierarkian oinarritzen den joko horretan buru-belarri sartzen bagara denok, ez eskatu idazteko 6.000 hizki baino ez dituen honi, orekak eta justizia egitea eta laugarrenez atzera sailkatutakoen detaileak nabarmentzea.\n2001ekoaz gogoratzen? Belodromoan jokatzen zen artean finala, eta hauek aritu ziren: Andoni Egaña, Sustrai Colina, Igor Elortza, Jexux Mari Irazu, Unai Iturriaga, Maialen Lujanbio, Jon Maia eta Aitor Mendiluze. Colina eta Mendiluze lehen aldiz sartu ziren finalera. Lujanbioren eta Egañaren erakustaldiaren final moduan geratu zait iruditegian. Saio osoa izan zen horrela: Lujanbiok Mendiluzerekin ENA eta NAN txartelen artean egindako zirti-zarta; edo bota zituen lau puntu-erantzunak (“baina noizbait daukagu hitz egin beharra”; “pertsonak lagun eta herri bat garena” bukaerak gogoratzen?). Egañak “Sentimenduen ardagai” doinua eta bertso-tzarrak jaulki zituen, eta makina bat jendek biharamunean buruz ikasi ere bai. Perretxiko hori bazenik ere hor jakin genuen ez gutxik. Egañak Maiarekin egin zuen kartzelan diren beterano eta sartu-berriaren elkarrizketa hura ere itzela izan zen. Kartzelako lana, “Aturritik Ebrora herri bat badela”… famatu egin den gai bakarretakoa. Irazuren hiru bertsoak, Belodromoa bezala, biribilak. Eta buruz burukoa, Himalaiako gutunarena. Lujanbiok bakarkako gaiak lantzeko modu berri bat urratu zuen, istorio bat harilkatzekoa, puntuz puntu lehen pertsonan kontatuta, pertsonaiaren larrutik sekuentzia bat bizitzekoa, ideiek adina usainek, taktuak, irudiek adierazten dutena… Txapela Egañak jantzi zuen, publikoak ikasi genuen bi txapeldun egon litezkeela, batez ere, buruz buruko finala denean, lehen aldiz hau izan zen moduan.\n2005a BEC estreinatu genuenekoa izan zen, buruz burukora Egaña eta Iturriaga iritsi zirenekoa, aurreko txapelketatik publikoak espero genuen hurrengo belaunaldiak erreleboa hartuko ziola Egañaren aroari. Hunkitu ginen laugarren txapela janzten ikusita, zintzoki eta maitasunez aitortu genion hainbeste urte txapelketaz txapelketa eta plazaz plaza distiratsu aritzearen artea. Iturriagaren urtebetetzearen bueltako bakarkakoa ere ezin ahaztu. Finalean aritu ziren bi hauekin batera Amets Arzallus (lehen aldiz, eta azkar ikasten. Hirugarren egin zuen, Lujanbiorekin berdinduta, hurrengo finala iragarriz edo), Maialen Lujanbio, Igor Elortza, Sustrai Colina, Aitor Mendiluze eta Jon Maia.\n2009koa ere, historikoa. Unai Iturriaga, Aitor Sarriegi (lehen aldiz), Amets Arzallus, Sustrai Colina, Andoni Egaña, Jon Maia, Maialen Lujanbio eta Aitor Mendiluze aritu ziren. Lujanbiok medikuaren paperean minbizidun umeak ikusita kantatutakoak datoz gogora. Eta Arzallusek autobusean ondoan inor eseri gabe doakion bidaiariaren azaletik kantatutakoak. Iturriagak urtebetetzetan inork deitzen ez zuelako lehenik gizajo eta ondoren miserable agertutako pertsonaiak hesteak barrez lehertzea ekarri zigun. Buruz buru Arzallus eta Lujanbio aritu ziren, eta sua hitzari botatako bertsoak, bai batak eta bai besteak, koadroan sutondoaren gainean jartzekoak dira. Beste behin sentitu genuen bi txapeldunen unea, batak zein besteak jantzi, amaiera ona zela, eta beraz, puntu batean, injustua. Lujanbiok jantzi zuen eta historiara pasa den agurrarekin ospatu: gobararen bertsoa, txapel nagusia janzten zuen lehen emakumea izateari erreferentzia sotila eginez, eta hiztun komunitateari, euskalgintzari, hurrengo urteetan lelo nagusietakoa izango zen mezua jaulkiz “herri hau sortzen segi dezagun euskaratik ta euskaraz”.\n2013koa ying-yangaren itzulia izan zen; oraingoan, Arzallus txapeldun, eta Lujanbio izan balitz, berdin, gustura… Txapela oholtzan galdu arte lehiatzeko konpromisoari eutsi zion Egañak, eta hau izan zen Andonirik gabeko gabeko lehen txapelketa. Arzallus eta Lujanbiorekin, beste sei hauek ere izan ziren finalista: Aitor Mendiluze, Igor Elortza, Unai Iturriaga, Sustrai Colina, Aitor Sarriegi eta Beñat Gaztelumendi (lehen aldiz). Mendiluzek eta Arzallusek beren seme-alaba nerabeak elkarri biluzik argazkiak ateratzen aurkitu zituztela eta egindako elkarrizketa dialektikoa geratu zait buruan. Lujanbiok “norbere mundu intimo” doinua estreinatu zuen desamoreari kantatutako bakarkakoan. Iturriagak ere lan ederra egin zuen kartzelako gai horretan, “orain beste aldean zaude” gaiari erantzunez, banaketaren osteko umeen zaintzaren gaian. Elortzak Noelen paperean eta Mendiluzek Olentzerorenean, puntuka egin zuten saioa dagoeneko Gabonetako gure iruditegiaren parte da. Sarriegik kartzelarako bidean autoan alabarekin izandako elkarrizketa ere, bihotzean geratzen dena. Lujanbiok seme-alaben etxera joateko aldian-aldian maletak egiten dituen zaharraren paperean botatakoak ere, zakurako. Eta Gaztelumendik adimen urrikoen dantza taldearekin egindakoa, opari bat. Aurreko buruz burukoa errepikatu zen, eta Arzallus txapeldun gazte ikusteak entzuleen gogoa bete zuen, eta aldi berean, askok sentitu zuen Lujanbioren txapeldun-aroak luzeagoa izatea merezi zuela.\nLujanbio eta Arzallus: bi bertsokera, bi txapeldun handi, bi buruz burukotan errepikatu den binomioa, garai loriosetan ezagutu ditugun bertsolari pareen moduan. Eta buruz burukorako lehia bizian ikusten diren beste eskukada bat bertsolari, aurkezleak bi izenak ahoskatzerakoan publiko bakoitzak bereak espero ere izan zituen izenak. Osagai denak baditu, ea aurten.\nTags: 2001 2005 2009 2013 bertsolaritzaren historia estitxu eizagirre historia txapelketen historia Txapelketen historia: 2001-2013. Estitxu Eizagirre


Urbil, Gipuzkoako Euskal Pilota Federazioaren babesle berria - Usurbil - Noaua.eus\nUrbil, Gipuzkoako Euskal Pilota Federazioaren babesle berria\nNoaua Aldizkaria 2019-06-07 09:10\nGipuzkoako Euskal Pilota Federazioak (GEPF) lankidetza hitzarmena sinatu du merkataritza-gunearekin. Akordio honi esker, Urbilek Herriarteko Txapelketako lau finalak eta Gipuzkoako Txapelketako emakumezkoen eskuz banakako finalak babestuko ditu.\nAndoni Lertxundi Arratibel Gipuzkoako Euskal Pilota Federazioko presidenteak eta Javier Colorado Frías Urbil merkataritza-guneko gerenteak hartu zuten parte atzoko hitzarmen ekitaldian.\nJavier Coloradok tokiko proiektuak laguntzeko konpromisoa azpimarratu zuen, eta kirol praktika bultzatzearen garrantzia gogoratu. Usurbil Kirol Elkarteko nesken taldeko babesle ere bada Urbil merkartaritza-gunea.\nAndoni Lertxundi, bere aldetik, pozik azaldu zen Urbilekin sinaturiko lankidetza-hitzarmenarengatik. Akordio honi esker, Urbilek Gipuzkoako Herriarteko Txapelketako lau finalak (eskua, larruzko paleta eta pala motza, zesta-punta eta gomazko paleta) eta Emakumezkoen eskuz banaka lau t’erdiko Gipuzkoako Txapelketaren finalak babestuko ditu.\nHorretaz gain, eta euskal pilotari ikusgarritasuna eman asmoz, Urbilek pilota jaialdietara joateko sarrerak banatuko ditu bere bezeroen artean.


Dinosauroek ere kaparrak zituzten - Zientzia Kaiera\nAnbar fosil batean kapar bat eta dinosauro baten luma batera ageri dira, duela 100 miloi urte izandako parasitismoaren adibide. Bigarren ale batean odola xurgatu berri zuen kaparra ageri da ere.\nEzagunak dira hainbat ikastetxetan eta erakundetan prestatzen dituzten denbora kapsulak. Horietan, garaiko objektuak sartzen dira, etorkizunean ezusteko opari hori aurkitzen dutenek iraganari buruzko informazioa izan dezaten. Naturak gutxitan uzten ditu halakoak; baina, noizean behin, zortea badago, eta fosilak modu paregabean babestuta mantentzen dira, milioika urtetan zehar.\nZuhaitzetako erretxina fosilduan abiapuntu duen anbara naturak eskainitako kapsula horietako bat da. Tamainagatik, ordea, gauza gutxi lor daiteke bertan. Intsektuak, askoz jota. Hala eta guztiz ere, hori gertatzen denean, naturaren benetako mirari baten parekoa izaten da. Txiripak gidatzen ditu halakoak, eta, batzuetan, txiripa hori biderkatzen da. Halakoa da ikertzailek talde batek aztertzeko aukera izan duen anbar zatiaren kasua. Bertan, kapar bat ageri da, baina ez hori bakarrik. Aspaldiko krimen baten aztarna balitz bezala, kaparrarekin batera dinosauro baten luma ere agertu da. Biak batera, gaizkilea eta haren “biktimaren” aztarna.\n1. irudia: Deinocroton draculi kaparrak dinosauro baten gainean erakusten dituen irudikapen artistikoa. (Ilustrazioa: Nature Communications)\nMyanmarren aurkitutako anbar batean agertu da zoriak betiko izoztutako eszena hori. Baina ez da aztertu duten bakarra. Duela 99 milioi urte inguruko beste anbar batzuk aztertu dituzte, horiek ere barruan kaparrak dituztelarik. Zientzialariek egindako azterketa sakonaren emaitzak Nature Communications aldizkarian aurkeztu dituzte.\nLuma hori zehazki zein dinosaurorena den ezin izan dute argitu, baina jakin badakite Theropoda azpiordenako dinosauro batena izan zela. Beste aukerarik ez dago, garai horretan hegaztiak ez zirelako agertu. Teropodo lumadunak dira, zantzu guztien arabera, gaur egungo hegaztien arbasoak. Are gehiago, paleontologo askok gustuko dute esatea dinosauro guztiak ez direla desagertu, eta jende askok afaltzen dituela dinosauro bularkiak. Zaila da Tyrannosaurus rex eta oilasko baten arteko lotura irudikatzea, baina, zentzu ebolutiboan, badago.\nTeropodoak duela 225-70 milioi urte bizi izan ziren; dinosauroen artean, hoberen ezagutzen direnak dira, bi hanken gainean ibiltzen ziren dinosauro horiek arrasto ugari utzi dituztelako mundu osoan. Esaterako, Jurassic Park filmean agertzen diren velocirraptor zitalak teropodoak ziren, eta Michael Crichton idazleak eta Steven Spielberg zinemagileak garai horretan ez bazekiten ere, lumadunak ziren. Lumadun dinosauroak irudikatzean, beraz, hobe burua kentzea burua ezkutatzen duen ostruka beldurtiaren irudi hori.\nDinosauro mota horri lotutako bizkarroia antzematen den lehenengo aldia da honakoa. Zehazki gaur egin iraungita dagoen Cornupalpatum burmanicum espeziekoa da lumarekin batera harrapatutako kaparra. Zientzialariek, noski, naturak emandako opari hori goitik behera aztertu dute.\nZientzia artikuluan egileek azpimarratu dutenez, “aurkikuntza hauek kaparraren hasierako eboluzioaren eta ekologiaren inguruan argibide gehiago ematen digute, eta argitzen dute orain arte gutxi ezagutzen den artropodoen eta ornodunen arteko harremanak nolakoak ziren, eta nola izan zitekeen gaixotasunen zabaltzea Mesozoikoan”.\n2. irudia: Myanmarreko anbarean topatu dituzte dinosauroaren luma eta kaparra. (Irudia: Nature Communications)\nHorrez gain, aztertutako beste hiru anbar aleetan kaparra gehiago zeuden. Horietako bat, odolez handituta. Azterketa sakon baten ostean ondorioztatu dute espezie berria dela, eta Deinocroton draculi izena eman diote, Bran Stokerrek sortutako pertsonaia odoltsuaren omenez. Kasu honetan, kapar horren eta dinosauro ostalariaren arteko lotutarik ez dute atzeman. Barruan zuen odola ikertzea ere ezinezkoa izan da, kaparra erretxinan guztiz txertatuta ez zegoelako eta, ondorioz, inguruko mineralen lagatzeak lagin hori kutsatu zuen. Halere, kapar horren hanketan kakalardo larben ileak agertu dira. Ikertzaileek iradoki dute agian kakalardoa, kaparrak eta dinosauroa espazio komun batean zeudela. Gaur egun, antzeko azaleko kakalardoak (Dersmestidae familiakoak) habietan bizi daitezke ere, eta bertan eskuratzen dituzte elikatzeko erabiltzen dituzten lumak, ileak eta azaleko zatiak.\nEgileek diotenez, bi parasito batera harrapatuta agertu izana guztiz harrigarria da, eta errazago azaltzen da aintzat hartzen bada kapar horiek hobi batean zeudela. Gaur egun hala izaten omen da, bai habian bertan edo habiaren inguruan.\nJurassic Park-en bezala, odol horretatik informazio genetikoa atera al liteke? Azken urteotan antzinako DNAren teknologiak aurrerapauso itzelak eman baditu ere, oraindik orain ez da lortu halakorik, eta ez dirudi erraza izango denik. IGME Espainiako Geologia eta Meatzaritza Institutuko ikertzaile Enrique Peñalverrek aurkikuntzari buruzko argibideak eman ditu Radio Euskadiko La mecánica del caracol saioan, eta gaiari ere heldu dio.\n“Tamalez DNA oso azkar txikitzen da, eta anbarean ez da kontserbatzen. Zenbaitetan uste izan da lortua dela DNA puskak berreskuratzea, baina ondoren ikusi izan da gaur egungo DNAk eragindako kutsadurak zirela eta”. Adituak nabarmendu du “bikaina” izango litzatekeela horrelakorik topatzea. “Ez klonatzeko, zeren horretarako dinosauroen obuluak beharko baikenituzke, baizik eta dinosauroen eboluzioari buruzko informazio asko eman zezaketen geneak ikertzeko”.\nPeñalver, E. et al. The paper Ticks parasitised feathered dinosaurs as revealed by Cretaceous amber assemblages. Nature Communications 8, Article number: 1924 (2017). DOI:10.1038/s41467-017-01550-z\nArgitalpen-data: 2017/12/27 · Atala: Dibulgazioa, Kolaborazioak\nUxune Martinez Astronomia Urriaren 19an aurkitu zuten Marteren eta Lurraren arteko orbitan, ziztu bizian mugitzen zen eta adituek antzeman zuten […]\nJesse Barandika: “Kaparrek transmititzen dituzten gaixotasunak goiz diagnostikatu behar dira larriagotu ez daitezen ” #Zientzialari (146) – Zientzia Kaiera\n[…] gure inguru hurbilean, artropodo txiki batzuk sortzen dute transmisio-arazorik larriena: kaparrek. Kaparrak eritasun gehien transmititzen dituztenen artean daude, izan ere, bakterioak eta birusak kutsatu […]


Emakumeen Etxearen lehenengo urratsak – Irunero\nEmakumeen Etxearen lehenengo urratsak\nPosted on 2020(e)ko irailak 28 2020(e)ko irailak 28 by Irunero\nElkarrekin Podemos Ezker Anitza-IU taldeak 2019ko kreditu-aldaketa bati aurkeztutako zuzenketa baten ondorioz, aste honetan abian jarriko da herritarrek parte hartzeko prozesu bat Irungo emakumeen etxea izango dena definitzeko. Horrela, proiektuak bere lehen urratsak egin ditu topagune bihurtzeko bidean, gizonen eta emakumeen arteko berdintasuna bizitzako eremu guztietan sustatzen jarraitzeko.\nRebeca González Berdintasuneko ordezkariak joan den ostiral arratsaldean aurkeztu zuen proposamena Berdintasun Batzordean, eta nabarmendu duenez, “ekimen honi forma emateko prozesu honetan guztian, Irungo emakume-elkarteek paper protagonista dute, eta baita beren aldetik bat egin nahi duten emakumeek ere. Proiektu honek lehentasuna du gizonen eta emakumeen artean berdinagoa den gizarte baten alde egiten dugun lanean, eta proposamena haztea nahi dugu eta ahalik eta gehien aberastea emakume irundarren iritzi eta ekarpenekin”.\nElkarrekin Podemos Ezker Anitza-IU taldearen hitzetan, Miren Echevestek nabarmendu duenez, “prozesu honek aukera ematen die hala nahi duten emakume guztiei haientzako izango den gune bat diseinatzen parte hartzeko. Espiritu hori eman nahi genion proiektuari onetsi zen zuzenketarekin: emakumeen etxea emakume guztien eta guztientzako proiektua izan dadila sorreratik bertatik”.\nAstelehen honetatik, irailaren 28tik, aurrera eta urriaren 8ra arte, irekiko da lantaldean parte hartzeko klikatu hemen. Lan taldea urriaren 9an eta 23an bilduko da, eta azaroaren 6an, 17:30etik 20:00etara, Palmera Montero gunean. Bilerak bertaratuta edo Zoom plataforma bidez telematikoki jarraitu ahal izango dira. 16 urtetik gorako emakumeek parte hartu ahal izango dute.\nHerritarren parte-hartzearen eskutik, beste proiektu batzuetan gertatu den bezala, Irungo Emakumeen Etxearen kontzeptua eta erabilerak definitu nahi dira hasiera batetik. Horretarako, lan-bilerak iritzi guztiak partekatzeko pentsatuta daude, eta ekarpenak jasotzeko, proiektua prestatzerakoan kontuan hartu ahal izateko eta beste urrats batzuk emateko.\nEmakumeen Etxeak emakumeen ikusgarritasun soziala zabaldu nahi duten guneak dira, eta horrela, haien aitorpenean aurrera egin gizartean. Emakumeen ahalduntzea bultzatzeko guneak dira, eta prestakuntza, topaketa, eztabaida eta jardunaldi koordinatuak egiteko politika batean sartzeko, emakume feministen taldeak sortze edo sendotze aldera. Sozializatzeko berdintasunezko guneak dira, eta, haietan, gazteak nahiz helduak errespetuz biltzen dira, segurtasun-klima batean, eta gune publikoa berdintasunean gozatzeko duten eskubidea ere bermatzen zaie.\n11.495 euroko aurrekontuarekin, Sortzen Consultoría SL enpresa arduratuko da prozesua aurrera eramateaz.\nPosted in BerriakTagged emakumeak, irun, irunero, Irungo Emakumeen Etxea


"Jende helduak gustuko du herriko istorioak paperean irakurtzea" - Gorbeialdea - Alea.eus\n"Jende helduak gustuko du herriko istorioak paperean irakurtzea"\nMirian Biteri 2020-01-18 08:00\nRosa Ortiz de Mendivil.\nRosa Ortiz de Mendivil Gorbeialdeko kuadrillako eta Zuia eta Zigoitiko udal aldizkarien kudeatzailea da.\nDagoeneko 25 urtetik gora daramatza kazetaritzan lanean Urrunagako Rosa Ortiz de Mendivilek. Denbora tarte horretan, esparru eta euskarri askotan jardun du; tartean, tokiko informazioan.\nZer dute zuretzako tokiko hedabideek besteek ez dutena?\nNik esango nuke gertutasuna eta herriari dioten maitasuna direla berezitasun esanguratsuenak. Jorratzen diren gaiak guztion bizitzan aurkitzen direnak dira; herritarren historiak kontatzen dira. Horrez gain, nik kudeatzen ditudan aldizkarietan behintzat, ez da politika agertzen; erakundeetako informazioa bai; baina politika ez.\nGorbeialdeko Kuadrillako aldizkariaz gain, Zigoitiko eta Zuiako Udalarenak ere kudeatzen dituzu. Zer nolako informazioa lantzen da argitalpen horietan?\nErakundeek argitaratutako aldizkariak direnez, euren ahotsa da bereziki jasotzen dena. Kuadrillaren kasuan, bertan lantzen diren proiektuen berri ematen zaie herritarrei. Gorbeiaberri udalerri eta herrien arteko kohesioa bultzatzeko dago sortuta, eta kuadrillan jorratzen diren proiektuen berri emateaz gain, herrietan egiten denaren berri emateko eta izateko ere erabiltzen da. Udal aldizkarietan ezberdina da.\nKuadrillako aldizkaria osatzen, bertako teknikariekin eta udal ordezkariekin eratutako mahai bat dago; interesgarriak diren gaiak proposatzen eta adosten dira horretan. Hamazazpi eta Zubia udal aldizkarietan ez da horrela gertatzen; udal taldeek erabakitzen dituzte sartuko diren gaiak, eta gero, niri helarazten dizkidate, nik neuk, teknikariek edo kolaboratzaile batek jorratu ditzan. Zigoitiko Hamazazpi aldizkariaren inguruan, esaterako, oso kolaboratzaile sare indartsua dago osatuta.\nGaur egun, internet da jaun eta jabe, baina paperezko udal aldizkariek oraindik ere bere tokia dute. Non dago gakoa?\nGorbeialdeko herri askotan jende heldua dago eta horiek gustuko dute paperean irakurtzea bere herrietan zer gertatzen den eta gertukoak ikustea. Internet galkorra dela ematen du; aldizkaria, berriz, ez; ikus dezakete eta baita ukitu ere.\nPaperean bai, baina sare sozialetan eta ez daude oso garatuta. Hor egon daiteke etorkizunera begirako erronka?\nZalantza gabe. Gaur egungo ikurra da internet, eta gainera, bateragarriak dira. Zuiako Udalean, adibidez, paperezko aldizkaria ateratzen dugunean sare sozialen bitartez ematen dugu horren berri eta zenbait eduki ere partekatzen ditugu. Helburua jendeari informazioa helaraztea da eta bide guztiak dira baliogarriak.


Bote Luzea mahai-jokoaren aurkezpena - Arma Plaza Fundazioa\nBote Luzea mahai-jokoaren aurkezpena\nARMA PLAZA Fundazioak Hondarribiko kultur eta ondarea hedatzeko bideari jarraiki, Daniel Carballo arkitektoak egindako "Pilota jokua harresietan" mahai-jokoa aurkeztu berri du. Honen bidez, hiritarrei eta bisitariei kirola eta ondarea uztartzeko modu berri bat erakutsi nahi da. Jokoa ARMA PLAZAn eta web gune honetan saltzen da 29 eurotan. Azalpenak euskaraz, gazteleraz eta frantsesez ematen dira.\n"ARMA PLAZA Fundaziotik gune gotortuen erabilera hedatu nahi da" esan du María Serranok, Turismoko zinegotziak. "gure kasuan XVIII. mendetik kirolak bertan egiten zirela jakin badakigu eta. Udan egingo diren bisita gidatuetan, fosoaren tokian (Harresilanda kalean) gelditu eta azalpenak emango dira".\n"Honekin batera, eskertu nahi dut Baionako Euskal Museoarengandik izan dugun laguntza, beraiena den lamina historiko bat lagatu digute guk erabili dezagun" gehitu du Serranok.\nDaniel Carballo arkitektoa da lanaren egilea. VI. Hondarribia Ondareen Foroan parte hartu zuen honi buruzko hitzaldia eskainiz Paradorean; "Historikoki, harresiak zuen defentsarako funtzioa betetzeari uzten dionean, ireki egiten da beste ekintza batzu jaso ahal izateko. Horien artean dugu pilotaren kasua. Badira XVIII. mendeko plano militarrak, non hiriaren ezaugarri nagusienetako bat inguru honetako pilota jokoak diren. Horrek esan nahi du, aurretik ere Hondarribiko harresietan ere pilotan aritzen zirela".


2020ko uztarilaren 12ko Eusko Legebiltzarrerako Hauteskundeetarako hautesle zerrendak ikusgai daude. Noiz: maiatzaren 25etik ekainaren 1era bitarte. Non: Udaletxeko bulegoetara deituz 943653329 telefonora.\nEudeletik bidalitako maskarila kirurgikoak ditugu udalean herritarren artean banatzeko. Eskaera egiteko deitu 688635775 zenbakira edo bidali WhatsApp bat izena eta kopurua adieraziz. Arduraz jokatzeko eskatzen dizuegu eskaera egiteko garaian, garraio publikoa erabiltzen dutenak, arrisku taldekoak direnak, etab…\nLiburuen mailegutza berriz aukeran\nUdal liburutegia itxita egon arren, liburuak mailegatzeko aukera egongo da Ikaztegietako liburutegian. Googlen Euskadiko irakurketa publikoko sarea idatzi eta lehengon agertzen den aukeran sakatu eta orrialde honetara sartuko zarete. Ezkerraldean duzuen datuak bete behar dira: Erabiltzaile zk.: Bakoitzak bere txartelean, barra kodearen gainean duen zenbakia sartu behar du. Pasahitza: Txartelaren titularraren lehen abizenaren lehen lau hizkiak letra haundiz. Konektatu sakatu eta barruan izango zarete. Ondoren, eskubi aldean, katalogo osoa pestaña zapaldu, Gipuzkoa aukeratu eta Ikaztegieta. Horrela, bilatzaile baten bidez, Ikaztegietako udal liburutegian dauden liburuak ikus ditzakezue. Bertan egin dezakezue liburuaren erreserba eta liburutegiko arduradunak buzoian utziko dizue.\nGarbigune eta traste zaharren bilketaren zerbitzuen berreskurapena\nMaiatzaren 11tik aurrera, konfinamendua arintzeko 1. Fasearen hasierarekin bat eginez, COVID-19aren hedapena saihesteko asmoz Tolosaldeko Mankomunitateak etenda zituen bi zerbitzuak berreskuratuko direla jakinarazten dizuegu: • Andoain eta Tolosako Garbiguneak: partikularrentzat ere zabalik egongo dira, ohiko ordutegian. • Traste zaharren bilketa zerbitzua: Ikaztegietan hileko lehen ostegunean izaten da bilketa, zerbitzua nahi duenak, aurrez 943.67.62.16 zenbakira deitu behar du eta bilketa puntua adostuko duzue\nZakurra zurea bada, bere kaka ere bai\nGogorarazten zaizue zakurrak herrian lotuta eraman behar direla eta herriko edozein txokotan, izan publiko edo pribatu, kaka egiten badute jaso egin behar dela. Jokatu errespetoz neurriak hartu behar ez ditzagun!\nErrenta aitorpena euskaraz egiteko deialdia\nUrtero bezala errenta aitorpena euskaraz egitera animatzen zaitugu. Aurrez aurreko hitzorduak bertan behera geratu baldin badira ere alarma egoeraren eta osasun larrialdiaren ondorioz, errenta euskaraz egiteko kanpainarekin aurrera egingo dugu UEMAk, udalok eta hainbat erakunde publikok, herritarrek administrazioarekin dituzten harremanak euskaraz izan daitezen bultzatu nahian. Lurralde bakoitzeko foru ogasunaren arabera webguneak, telefonoak eta gainerakoak aldatzen badira ere, moduak antzekoak dira kasu guztietan, eta horietan euskararen aldeko hautua egitea da kanpaina honekin lortu nahi dena. Batetik, datuetan islatu dadin udalerri euskaldunetan herritarrak euskaraz bizi direla. Bestetik, administrazioa euskalduntzeko bidean eragiten jarraitzeko.\nUdako ludotekarako lan eskaintza\nGaur egun daukagun larrialdi egoera amaitzen denean, egoerak ahalbidetuko balu, urtero moduan udaran ludoteka zerbitzua eskaintzeko asmoa du udalak. Herritarrei aukera eskeini nahi dizuegu haur eta gazteen aisialdirako begirale gisa lan egiteko. BALDINTZAK: •Herritarra izatea •Euskara jakitea •18 urte beteak izatea edo urte honetan betetzea •Haur heziketarekin zerikusia duten ikasketak izatea edo eta aisialdirako hezitzaile edo denbora libreko monitore titulua izatea. IZEN-EMATE EPEA ETA TOKIA: Bidali curriculuma maiatzaren 4a baino lehen udala@ikaztegieta.eus helbidera.\nBizilagunen eremu komunetarako garbiketa aholkuak\nEtxeetako atariak eta eremu komunak garbitzeko oinarrizko jarraibideak. Garbitzerakoan arreta berezia jarri: heldulekuei, igogailuetako eta tinbreetako botoiei, postontziei, barandilei eta interruptoreei. Horiek baitira birusa edukitzeko arrisku handiena izan dezaketen elementuak eta birusaren zabalkunderako foku garrantzitsua. Gogoan izan lixiba disoluzioa erabiltzen duenak, ur litro bakoitzeko 2cl lixiba bota behar direla . Beste produktu desinfektatzaile edo biruzida batzuk ere erabil daitezke, aldez aurretik Koronabiruserako baliozkoak diren kontsultatzea garrantzitsua da. Ahal bada, botatzeko baietak, papera eta eskularruak erabili behar dira eta ezin bada, produktu horiek garbitu beharreko eremuetarako bakarrik erabiliko dira. Guztion onerako, bizilagun guztiek oinarrizko prebentzio-neurri hauek kontuan har ditzatela eskatzen da birusaren hedapena ekiditeko jarraitu beharreko pauso garrantzitsuak baitira.\nAdinekoentzat edo laguntza behar dutenentzat zerbitzua\nGogoratzen dizuegu, adinekoei zein beharra dutenei laguntzeko laguntza sareak martxan jarraitzen duela. - Erosketa eta medikamentuak etxera eramatea izango da zeregin nagusiena. Zerbitzuaren beharra izango bazenu jarri harremanetan 688.635.775 telefonoan eta laguntza bideratuko dugu.\nAlarma egoera sortu aurretik udal zergen erreziboak bidalita genituen, helbideratu gabe duzuenoi, alarma egoera bukatu ondoren, eguneratutako errezibo bat bidaliko dizuegu ordainketa egin dezazuen. Helbideratutako erreziboren bat itzuliko balitz, alarma egoera bukatu ondoren, berriz bidaliko da erreziboa.\nAzoka bertan behera\nDagoeneko jakingo duzuen moduan maiatzak 9rako azoka eguna prestatzen ari ginen. Pena handiz baina egoerak hala behartuta, bertan behera uzteko erabakia hartu behar izan dugu, COVID-19ak sortu duen egoeraren ondorioz. Bitartean jarraitu baratzak lantzen, abereak hazten, eskulanak egiten, jakiak prestatzen, mota guztietako produktuak sortzen…hurrengo urtean izango dugu azokaz gozatzeko aukera eta! Azkenik eskerrak eman nahi dizkiegu antolaketa lanetan ibili zareten guztiei, lanerako prestutasuna agertu duzuenei, zuen produktuak plazan eskaini behar zenituzten guztiei… Eta aurrerantzean ere horrela jarraitzera animatzen zaituztegu!\nNorbere kontuko langileei eta autonomoei zuzendutako diru laguntza deialdia argitaratu du Lanbidek\nLaguntza horietan interesatuta dauden pertsonek Tolosaldea Garatzenen eskuratu dezakete informazio gehiago\n1 - 12 erakusten 138 emaitzetatik.